amanoisuno/poetBack huggingface dataset:
題陸起潛皆山樓 牟巘 
醉翁朝暮四時景，誰遣描摹入此圖。喚作皆山真箇是，携來到處與之俱。也曾佳客相陪否，亦有清泉可釀無。更喜一般僧侶舊，高樓百尺俯塵區。
送屠存博教授溧水 牟巘 
直道方心古所難，任渠俗眼笑儒冠。子龍有屋猶黄壤，老鄭無氈漫冷官。一片湖光清客署，三州鼎足屹書壇。只應翠綠迎人意，歲月功名正好看。
送鄣南俞教諭歸里 牟巘 
試把溪堂舊譜看，三千苜蓿守酸寒。吟肩祇自初來瘦，疐尾方知細滿難。憂患可能期學力，功名終不誤儒冠。到家莫作多時住，趁取秋風送羽翰。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其一 牟巘 
君留劍水潯，我卧弁峰下。十書九不到，思君無日夜。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其二 牟巘 
一朝忽在眼，喜極生悲酸。老淚如撒菽，淚盡氣亦闌。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其三 牟巘 
事故不可料，柯爛棋局更。兩家骨肉內，往往隔死生。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其四 牟巘 
英英君令弟，介烈夙所秉。就死得處所，我意復何恨。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其五 牟巘 
吾女去二穉，何處吞聲哭。忠孝果何辜，神理諒未燭。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其六 牟巘 
君能爲置後，此意不可忘。嶢嶢峙頭骨，正好玉其相。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其七 牟巘 
自言勤教督，燈火與之對。淵明定不孤，門戶期汝大。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其八 牟巘 
我爲饑寒困，坐遣恩義疏。君固不忘我，我愧當何如。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其九 牟巘 
連宵接軟語，共說夢中夢。聚行時未多，歸驂忽已動。
賈節菴冒夏暑越修塗過我苕霅情誼甚厚令聞古式無思大節不可復見而骨肉消息訪問難真相對殆感慨不能爲懷青燈夜語誦少陵夜闌更秉燭相對如夢寐之句意甚惘然其歸也兒曹以此爲韻賦詩道別余亦作焉衰老拙惡姑寫我懷且以卜後期云爾  其一○ 牟巘 
別餞別尤苦，輾轉那得寐。後會倘可期，握手三致意。
拂菻天馬圖 牟巘 
赤手謝銜轡，踏蹴翻九衢。健哉此女子，果勝大丈夫。
和漁具十絕  其一 牟巘 
買得五瀉舟，江湖落我手。呼兒下笥去，此事渠能了。
和漁具十絕  其二 牟巘 
卧吹月明裏，龍吟鼉打鼓。別是一家風，荻花擺頭舞。
和漁具十絕  其三 牟巘 
披時響蕭騷，卧處堆偪仄。傲然烟雨中，安知有睢澤。
和漁具十絕  其四 牟巘 
輕圓兀其顛，不受暑雨厄。時將篷外挂，旋轉卷七澤。
和漁具十絕  其五 牟巘 
裊裊不自持，何以制沈犗。聊懸一魴餌，鯨鱣未可狎。
和漁具十絕  其六 牟巘 
彼已苦其密，此猶患其疏。歡呼試新網，一舉雙白魚。
和漁具十絕  其七 牟巘 
熒熒枯蚌中，急雪灑不滅。西風明日晴，雙花爲儂結。
和漁具十絕  其八 牟巘 
呼風忙趁魚，一片如掌大。且等後船來，過船猶早在。
和漁具十絕  其九 牟巘 
登登遠還合，聲從何處起。魚走潛深波，禍在深波裏。
和漁具十絕  其一○ 牟巘 
即此是庾冰，醉棹舞波面。何似宮亭湖，爲我覓如願。
贈薛東湖  其一 牟巘 
抱疴蓬廬下，白日背我馳。我生已如此，天命復奚疑。
贈薛東湖  其二 牟巘 
悠哉東湖水，不迎亦不隨。相對澹無談，可以樂我饑。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其一 牟巘 
行年似啟期，顔髮日夜改。此身尚我累，橡栗時自采。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其二 牟巘 
古人歌既醉，其中有五福。如何憔悴者，忍飲但餐菊。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其三 牟巘 
有酒巾可漉，無酒榼自空。但懷停雲友，相望各西東。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其四 牟巘 
九日把壽酒，時節無差池。我生秋已老，菊荒而崩籬。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其五 牟巘 
扁舟過寂寞，十詩繼騷雅。定是王弘孫，猶記南山下。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其六 牟巘 
淵明六十三，我已多數秋。未死亦偶然，神仙殊謬悠。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其七 牟巘 
平生遇初度，何曾具盤筵。感君知我意，老淚更潸然。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其八 牟巘 
人生百年內，榮華僅少選。何似鷄黍約，歲晚長相見。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其九 牟巘 
憐彼武昌柳，摇落向江潭。虛名竟何益，北斗與箕南。
希年初度老友王希宣扁舟遠訪夙誼甚厚貺以十詩實用淵明采菊東籬下語五章云每歲思親不持斝蓼莪幾欲廢詩雅蓋深知予心者讀之淒然輒爾和韻  其一○ 牟巘  庐山
淵明詠三士，講學馬隊間。斯道幸不廣，石高媲廬山。
溪邊釣船 牟巘 
莫出前溪去，隨宜下釣鈎。風波苦不惡，鱸鱖滿船頭。
方竹杖 牟巘 
此君久不見，歲晚伴華顛。直節要到底，勿論方與圓。
題束季博山園二十首  其一 牟巘 
是誰挼藍染，千條萬條碧。我欲問東風，東風澹無迹。
題束季博山園二十首  其二 牟巘 
輪囷肖天巧，霑䨴含雨意。惟應野老知，此是豐年瑞。
題束季博山園二十首  其三 牟巘 
雲卧不禁冷，誤把岩扃觸。翻動若木枝，紅光被空曲。
題束季博山園二十首  其四 牟巘 
落落金彈丸，飛鳥不敢下。盧橘不到吳，楊梅同過夏。
題束季博山園二十首  其五 牟巘 
行行西崦西，暝色蒼然入。芸芸各歸根，我亦坐內息。
題束季博山園二十首  其六 牟巘 
綠醅春灧灧，綠水烟渺渺。百年散誕內，空以愁自繞。
題束季博山園二十首  其七 牟巘 
倚闌發長嘯，援筆記舊遊。想見同來者，俱非第二流。
題束季博山園二十首  其八 牟巘 
桃源逃不徹，真境宛在目。要令千載下，知有古風俗。
題束季博山園二十首  其九 牟巘 
泉脈十字過，石廉千里通。汲來聊煮茗，風味故應同。
題束季博山園二十首  其一○ 牟巘 
青青南澗芹，雪消春已動。如聞修廢筧，岩半發流湩。
題束季博山園二十首  其一一 牟巘 
窮鱗無處避，網罟如雲密。悠然釣臺畔，袖手看落日。
題束季博山園二十首  其一二 牟巘 
神仙好狡獪，空飛萬里行。石橋小如許，鐵杖響彭鏗。
題束季博山園二十首  其一三 牟巘 
捫蘿上復上，未省所歷高。忽與歸鴻值，萬里一羽毛。
題束季博山園二十首  其一四 牟巘 
冷石眠夏天，冰室透毛骨。所以安樂窩，大暑苦不出。
題束季博山園二十首  其一五 牟巘 
澄然蓄清瀏，百尺往往深。不放寒漚發，可以觀我心。
題束季博山園二十首  其一六 牟巘 
此處若爲關，自來還自去。中有無心人，不妨相伴住。
題束季博山園二十首  其一七 牟巘 
都將千石危，化作一林雪。盡日無別香，五月何曾熱。
題束季博山園二十首  其一八 牟巘 
幽人讀書處，皎皎霜月爛。香影不可掇，高花在岩畔。
題束季博山園二十首  其一九 牟巘 
別來五百歲，於焉駐飆馭。吳市梅子真，解后亦神遇。
題束季博山園二十首  其二○ 牟巘 
好著在眼前，世上少人覺。留此妙不傳，付與神仙著。
張敞畫眉圖 牟巘 
眉嫵臣罪小，君王一笑休。明日章臺路，便面越風流。
相如撫琴 牟巘 
不負百年心，琴中托意深。如何渾忘却，猶費白頭吟。
猿鹿圖 牟巘 
野鹿正周張，猿投兩臂長。由基方逞巧，何似總相忘。
胡孫圖 牟巘 
山果包已盡，充然兩嗛中。雄雌自相命，槲葉老秋風。
己巳秋七月不雨人心焦然乃戊午齋宿致城隍清源渠渡龍君嶅山五神于州宅以禱始至雨洗塵自是間微雨輒隨止旱氣轉深苗且就槁要神弗獲某憂懼不知所出越癸亥日亭午率郡僚吏申禱於庭未移頃雨大摯旄穉呼舞皆曰神之賜也某既拜貺又明日以神歸念無爲神報者乃作送神之詩七章以侈神功且又以祈焉  其一 牟巘 
休休早稻已焦卷，晚稻摇風更可憐。枯盡百源無一滴，老龍何處卷雲眠。
己巳秋七月不雨人心焦然乃戊午齋宿致城隍清源渠渡龍君嶅山五神于州宅以禱始至雨洗塵自是間微雨輒隨止旱氣轉深苗且就槁要神弗獲某憂懼不知所出越癸亥日亭午率郡僚吏申禱於庭未移頃雨大摯旄穉呼舞皆曰神之賜也某既拜貺又明日以神歸念無爲神報者乃作送神之詩七章以侈神功且又以祈焉  其二 牟巘 
幾度看雲眼欲穿，不應氣數總關天。去年兵又今年旱，守也於民自寡緣。
己巳秋七月不雨人心焦然乃戊午齋宿致城隍清源渠渡龍君嶅山五神于州宅以禱始至雨洗塵自是間微雨輒隨止旱氣轉深苗且就槁要神弗獲某憂懼不知所出越癸亥日亭午率郡僚吏申禱於庭未移頃雨大摯旄穉呼舞皆曰神之賜也某既拜貺又明日以神歸念無爲神報者乃作送神之詩七章以侈神功且又以祈焉  其三 牟巘 
五神萃止足精神，迅發風霆一欠伸。能事莫嫌相迫促，門前多少望霓人。
己巳秋七月不雨人心焦然乃戊午齋宿致城隍清源渠渡龍君嶅山五神于州宅以禱始至雨洗塵自是間微雨輒隨止旱氣轉深苗且就槁要神弗獲某憂懼不知所出越癸亥日亭午率郡僚吏申禱於庭未移頃雨大摯旄穉呼舞皆曰神之賜也某既拜貺又明日以神歸念無爲神報者乃作送神之詩七章以侈神功且又以祈焉  其四 牟巘 
老火猶驕氣藴隆，爐香爇罷日方中。片雲忽卷天河落，頃刻難名造化功。
己巳秋七月不雨人心焦然乃戊午齋宿致城隍清源渠渡龍君嶅山五神于州宅以禱始至雨洗塵自是間微雨輒隨止旱氣轉深苗且就槁要神弗獲某憂懼不知所出越癸亥日亭午率郡僚吏申禱於庭未移頃雨大摯旄穉呼舞皆曰神之賜也某既拜貺又明日以神歸念無爲神報者乃作送神之詩七章以侈神功且又以祈焉  其五 牟巘 
神祐恭惟及物深，中間感應妙精勤。要知應處還爲感，終始惟當秉一心。
己巳秋七月不雨人心焦然乃戊午齋宿致城隍清源渠渡龍君嶅山五神于州宅以禱始至雨洗塵自是間微雨輒隨止旱氣轉深苗且就槁要神弗獲某憂懼不知所出越癸亥日亭午率郡僚吏申禱於庭未移頃雨大摯旄穉呼舞皆曰神之賜也某既拜貺又明日以神歸念無爲神報者乃作送神之詩七章以侈神功且又以祈焉  其六 牟巘 
眼前物意頗昭蘇，未省郊原遍也無。更覓洗車三日雨，普教大地活焦枯。
己巳秋七月不雨人心焦然乃戊午齋宿致城隍清源渠渡龍君嶅山五神于州宅以禱始至雨洗塵自是間微雨輒隨止旱氣轉深苗且就槁要神弗獲某憂懼不知所出越癸亥日亭午率郡僚吏申禱於庭未移頃雨大摯旄穉呼舞皆曰神之賜也某既拜貺又明日以神歸念無爲神報者乃作送神之詩七章以侈神功且又以祈焉  其七 牟巘 
龍輈欲駕已多時，父老遮留一日遲。秋菊寒泉何以報，精勤更寫送神詩。
都梁北鄉士多好學有向君敏衡者一日訪予語甚質氣甚夷禮甚虔予心異之間爲予言曰家故沅徙也今所居有溪實自沅來乃築室聚書其上以教子弟因以沅溪書舍名之而其亭則曰無加蓋其地舊號無加莊以其東止於石西止於岸南止於路北止於泉也願有以發之予既爲籀右書二顔而向君復以所謂廉崖者諗予予聞此石傑立千尺實陗厲峻削可敬可仰有類乎廉者頗思一至其處摩挲此石以激衰懦而未能也乃各爲一解以謝焉  其一 牟巘 
書滿精廬芷繞門，門前流水出於沅。夫君自得濂溪意，直向沄沄認本原。
都梁北鄉士多好學有向君敏衡者一日訪予語甚質氣甚夷禮甚虔予心異之間爲予言曰家故沅徙也今所居有溪實自沅來乃築室聚書其上以教子弟因以沅溪書舍名之而其亭則曰無加蓋其地舊號無加莊以其東止於石西止於岸南止於路北止於泉也願有以發之予既爲籀右書二顔而向君復以所謂廉崖者諗予予聞此石傑立千尺實陗厲峻削可敬可仰有類乎廉者頗思一至其處摩挲此石以激衰懦而未能也乃各爲一解以謝焉  其二 牟巘 
無加之義復何如，解盡當年太極圖。八面四方都恰匝，更於止善用工夫。
都梁北鄉士多好學有向君敏衡者一日訪予語甚質氣甚夷禮甚虔予心異之間爲予言曰家故沅徙也今所居有溪實自沅來乃築室聚書其上以教子弟因以沅溪書舍名之而其亭則曰無加蓋其地舊號無加莊以其東止於石西止於岸南止於路北止於泉也願有以發之予既爲籀右書二顔而向君復以所謂廉崖者諗予予聞此石傑立千尺實陗厲峻削可敬可仰有類乎廉者頗思一至其處摩挲此石以激衰懦而未能也乃各爲一解以謝焉  其三 牟巘 
廉崖千仞孰能干，一見令人毛髮寒。可以人而不如石，我當爲石共衣冠。
予方卧病稅院劉君以畫梅堅索詩口占遣之 牟巘 
今年四野赤如赭，安有吟情到此花。何况病夫空百妄，只於真實認根芽。
題德範弟三香圖 牟巘 
水仙侑食老逋家，更著江南小白花。三雅如渠好兄弟，衆芳未許以肩差。
次韻洪帥喜雨  其一 牟巘 
礮車亭午作雲頭，喜雨亭前黍稌秋。但得人間甌窶滿，等閒萬慮一時收。
次韻洪帥喜雨  其二 牟巘 
感孚妙處捷風雷，造化於人豈遠哉。見說商霖一尺字，向前車馬待公來。
遊高園用前韻  其一 牟巘 
蟬聲緊喚客回頭，依約疏僚去後秋。不是先生新句子，一川雲錦費勾收。
遊高園用前韻  其二 牟巘 
儘渠絃索輥春雷，相對清風君子哉。凉觀主人歸未得，不妨却許蜀人來。
和本齋止酒  其一 牟巘 
白家老瓦慣從游，和氣如春不汝郵。近日更誰嫌外酒，夢成燥吻吸青丘。
和本齋止酒  其二 牟巘 
羨渠痛飲日亡何，一石如髠亦未多。麯米春濃禁不撤，酒腸笑我本無它。
和本齋止酒  其三 牟巘 
聞公久矣空諸妄，止酒真成一事無。舊說蜜殊惟飲蜜，不妨試候小風罏。
和本齋止酒  其四 牟巘 
生憎市酒赤如霞，難效當年老阿嘉。一任花前殺風景，破除舊賜小龍茶。
和本齋止酒  其五 牟巘 
酒名真一妙形容，方法傳來玉局翁。摇動天關出瓊液，澄然不比小槽紅。
和本齋止酒  其六 牟巘 
病餘井臼不任勞，欲飲無錢可是高。一笑猶堪誰空腹，少陵詩裏學燋糟。
送程茂叔  其一 牟巘 
天涯忽送非常喜，阿囝斑衣郎罷前。話盡青燈十年事，牀頭周易故依然。
送程茂叔  其二 牟巘 
真成有子萬事足，何況人生七十稀。莫道梅花遮五嶺，頭輕月朗去如飛。
贈羅竹山術者  其一 牟巘 
此君乃肯與人事，辯舌生風有竹山。何似竹林惟痛飲，嗒然臧否兩相閒。
贈羅竹山術者  其二 牟巘 
魚須翠碧都拋却，重糈今居卜隠中。門外有來能握粟，爲渠滿意說年豐。
贈羅竹山術者  其三 牟巘 
鞾紋紙帳稻畦衲，榾柮地罏煨芋供。此是人間真富貴，莫將輕易許渠儂。
和陳無逸中秋風雨  其一 牟巘 
身似浮槎何足絆，家同墮甑不須看。枉裁白髮三千丈，可奈青泥八百盤。
和陳無逸中秋風雨  其二 牟巘 
病攻我劇聲摩壘，月避人深目瞇糠。一盞濁醪如許障，諸餘不容苦思量。
餞高仁卿農丞奉使還北  其一 牟巘 
常平舊法最爲良，頗記中丞耿壽昌。此意推行在人耳，肯教豐歉制低昂。
餞高仁卿農丞奉使還北  其二 牟巘 
好農使者慣經常，歸路西風水國凉。但使人皆歌美稷，故應此即是甘棠。
餞高仁卿農丞奉使還北  其三 牟巘 
別來五度見重陽，草草賓朋共此觴。聽得酒邊新句子，可人風味故難忘。
餞高仁卿農丞奉使還北  其四 牟巘 
裝輕路穩好兼程，還向鵷班侶雋英。自葉流根誰識此，老農摩腹送餘生。
舜舉水仙梅五絕  其一 牟巘 
橫出一枝誰與並，整青葱佩立多時。窗明几浄好風日，移向此中渠不知。
舜舉水仙梅五絕  其二 牟巘 
檀暈金杯兩擅奇，晚風併作一香吹。此中畢竟同還別，付與司南鼻孔知。
舜舉水仙梅五絕  其三 牟巘 
雪碗冰甌薦茗時，蕭然相與對幽姿。一生肝膽何由俗，時有清風披拂之。
舜舉水仙梅五絕  其四 牟巘 
當代涪翁有素評，此花雅合喚梅兄。玉宸殿上重差次，可是詩人許與輕。
舜舉水仙梅五絕  其五 牟巘 
老逋久共梅同住，好事誰令侑酒仙。變化侯王等閒耳，不堪持到影香前。
舜舉馬 牟巘 
常得奚官剪拂齊，也思驤首一長嘶。好隨便面章臺去，柳色如烟路不泥。
秋江晚渡圖 牟巘 
晚來江上鯉魚風，十里青山一望中。自是欲歸人意急，等閒付與濟川功。
夢會圖  其一 牟巘 
覺來猶記舊儀型，趺坐無言月滿庭。畢竟是因還是想，不妨重舉夢齋銘。
夢會圖  其二 牟巘 
洛僧加滿九十五，也向香山畫作圖。況是東坡曾囑付，壽年多似手中珠。
題戚子雲五雲圖 牟巘 
一從鰲去波翻海，夢斷蓬萊不可尋。當日五雲依約處，有人掩卷自微吟。
金南峰隠居圖  其一 牟巘 
高哉千丈屹南端，路入層雲欲到難。試看幼輿岩石裏，人間爭似畫圖看。
金南峰隠居圖  其二 牟巘 
身在山中不見山，却因遠看更孱顔。煌煌三秀如堪采，拂石眠雲未忍還。
四安道中所見  其一 牟巘 
蒼凉初日破林霏，幾度言歸今得歸。兀兀籃輿續殘夢，門前兒女挽人衣。
四安道中所見  其二 牟巘 
分明路入茶山去，喚起昏昏嗜睡翁。共笑翁來已差晚，珍芽秀甲老秋風。
四安道中所見  其三 牟巘 
一溪百折渡復渡，尋日如行糾篆中。自歎勞生欲飛去，琴高借我赤鯶公。
四安道中所見  其四 牟巘 
何事區區外諜光，五漿先饋豈其當。儘渠爭煬仍爭席，物我而今已兩忘。
四安道中所見  其五 牟巘 
生怕秋蟲稻把稀，腰鎌爭出傍晴輝。尻高首下泥中鶴，啄得黄雲盡始歸。
四安道中所見  其六 牟巘 
狹路傾敧下澗隈，歸牛忽带夕陽來。狂遮瞪視渾無奈，憑仗誰人拽鼻回。
四安道中所見  其七 牟巘 
紛惹多岐意轉猜，若爲誤向此中來。平生不作窮途歎，途若窮時一笑回。
四安道中所見  其八 牟巘 
依約茅茨傍翠微，炊烟孤起半開扉。早禾趁日連耞閙，老莢爭風拍板飛。
四安道中所見  其九 牟巘 
木瓜已過折山來，黄帕封林未敢開。想見白沙紅照裏，繡紋冷落見奇瑰。
四安道中所見  其一○ 牟巘 
千顆豐融怕日侵，楮生調護貴於金。直須待折囊封了，方見冰霜一片心。
四安道中所見  其一一 牟巘 
薄酒三杯醉不成，雨敲疏瓦見分明。破衾判作空階滴，滴到乾時也解晴。
四安道中所見  其一二 牟巘 
聽得荒鷄第一鳴，吹燈發火飯初成。衣囊減盡渾無裌，又是蕭蕭带雨行。
四安道中所見  其一三 牟巘 
崎嶇踏破布行纏，負米擔鹽似蟻緣。爲羨生涯隨處足，五湖鮭菜范公船。
四安道中所見  其一四 牟巘 
人向長安渡口歸，長安不見但雲霏。只應白鷺曾相識，船到前頭更不飛。
四安道中所見  其一五 牟巘 
可是茅岡太無頼，苦要錢足刺船行。却聞官路相將近，便覺山輿陡頓輕。
四安道中所見  其一六 牟巘 
千山過盡又行脚，慚愧道人看客勤。裹得白雲欲相贈，一甌茶復白於雲。
四安道中所見  其一七 牟巘 
斧斤不貸老根株，素節蒼皮委路隅。憶昨此中逃午暑，前知愧不及堯夫。
四安道中所見  其一八 牟巘 
落落長松不許年，輪囷扳斡欲參天。流肪已化爲神物，枉損蒼鱗亦可憐。
四安道中所見  其一九 牟巘 
姑溪小隊带薰風，笳鼓歡迎鶴髮翁。三十九年成一夢，幾多陳迹淚痕中。
四安道中所見  其二○ 牟巘 
每羨向平婚嫁了，恣游五岳可曾回。也應未斷塵緣在，依舊挑包入浙來。
四安道中所見  其二一 牟巘 
支離病骨倦泥行，擬向蓬窗睡到明。繞鬢秋蚊故相惱，更求底物是親情。
四安道中所見  其二二 牟巘 
亭亭明月無人伴，一意孤行天地間。憐我扁舟連夜發，肯分清影到蒼灣。
四安道中所見  其二三 牟巘 
中秋有約竟須歸，未到家時月已隨。不合盡情看到曉，今宵殺漫雨垂垂。
四安道中所見  其二四 牟巘 
兒能忍渴留佳醖，我亦開包得快梨。自笑初無泥可洗，頹然還得醉如泥。
四安道中所見  其二五 牟巘 
歸途擬向城中去，論舊翻驚人已非。悵望敬亭烟雨外，平生漫說謝玄暉。
題羅御史詩 牟巘 
諫草詩篇好護持，又吟蜀井竹西詩。携將高節堂前去，題作雲蒼也更奇。
丘詠涯 牟巘 
聖道洋洋陋百家，就其淺矣詠其涯。直須辦取槎乘去，未許當年海若誇。
月軒 牟巘 
坐歎冰輪吐復吞，長風忽爲拂霾昏。褰開萬里無纖翳，到處人家月滿軒。
題擇庵雲山圖 牟巘 
老圓畫裏也藏機，雲抹前山凍不飛。寸許塔尖何處市，扁舟臘日訪僧歸。
約家性存  其一 牟巘 
春風小語記懷岷，二十年中臂屈伸。白髮遺民幾人在，重來老鶴更精神。
約家性存  其二 牟巘 
蕭條今尚有誰來，老盡荒庭一樹梅。多謝高情肯相過，衝寒自起掃蒼苔。
送李際可婺源學錄  其一 牟巘 
說着瓊臺氣塞胸，天教有子慰孤忠。春秋爲喜一經在，兄弟誰知異姓同。
送李際可婺源學錄  其二 牟巘 
乃祖當年洗日功，特書頼有紫陽翁。此邦況是淵源地，好玩遺編振緒風。
羯鼓圖 牟巘 
春光一曲透霓屏，紅錦綳中養不廷。誰道青峰白雨點，開元宰相也渠聽。
山礬圖 牟巘 
玉殿何勞定等差，弟兄俱是老涪家。季方也與新名字，免得人呼作瑒花。
贈東皋講師  其一 牟巘 
飛錫曾聞五臺去，雲間瑞相是耶非。峩眉清現更奇絕，萬里白頭吾未歸。
贈東皋講師  其二 牟巘 
東臯何事字無功，講罷應知萬法空。時枕苕溪作歸夢，臨平一路藕花風。
送戚性傳 牟巘 
睢陽書院戚先生，綸也名孫侍從臣。文物相傳今幾葉，又開講席淑來人。
送蕭之剛 牟巘 
旬宣幕府得君重，直到千峰盡處回。聞道棠陰春更綠，不妨依舊入東來。
倦書圖  其一 牟巘 
日長偏困校讐人，袖手旁觀亦欠伸。一覺黑甜酣午枕，絕憐識字苦勞神。
倦書圖  其二 牟巘 
誰道春酣雨不禁，蒙籠眼色透雲屏。著人花氣深於霧，却是三郎睡未醒。
題高麗字跡 牟巘 
片紙殷勤贈跋篇，來從箕子舊朝鮮。六經原不經秦火，好爲刊傳惠後賢。
毗山之居不皆竹也而其所尚友獨在竹遂擅此山予觀野縱橫陳荆扉半啟小舟划柳下不覺欣然呼渡徑入萬竹烟霏中山靈頗怪俗客何自來耶因留詩云  其一 牟巘 
指點山居向那邊，閉門花木養風烟。鄰人不饌蒼玉束，一一而今欲造天。
毗山之居不皆竹也而其所尚友獨在竹遂擅此山予觀野縱橫陳荆扉半啟小舟划柳下不覺欣然呼渡徑入萬竹烟霏中山靈頗怪俗客何自來耶因留詩云  其二 牟巘 
山人猶未出山時，風月雲烟總爲詩。笑問年來間何闊，此盟應有此君知。
右軍書裙帖 牟巘 
戲將墨妙寫烟雲，曉起驚呼失素裙。盡洗當年羞澀態，從今不比舊羊欣。
題四畫  其一 牟巘 
天氣融和凍已開，桃花浪暖亦佳哉。人生辦取東南尉，底用一雙鸂鶒來。
題四畫  其二 牟巘 
多情宛頸兩鴛鴦，貪趁湖心錯裹香。散髮幽人休盪槳，夜深花露濕衣裳。
題四畫  其三 牟巘 
金飈爭放木夫容，蘸影清波分外紅。玉立前庭一公子，丰標不與俗人同。
題四畫  其四 牟巘 
積雪凝寒不肯融，梅花佇立待春風。嫩波正比鴨頭綠，厚葉休嗤鶴頂紅。
南岳魏監廟曩自請奉祠恬於聲利十餘年來益閉戶讀易人罕識之余托婣且契比來吳惠教五絕篤敘故舊情誼藹然用韻復寄不足酬盛意  其一 牟巘 
人生一世匆匆爾，筵帙亡何已旅酬。南岳罏頭芋初熟，等閒知閲幾春秋。
南岳魏監廟曩自請奉祠恬於聲利十餘年來益閉戶讀易人罕識之余托婣且契比來吳惠教五絕篤敘故舊情誼藹然用韻復寄不足酬盛意  其二 牟巘 
誰知白鶴早登門，遺墨猶餘屋漏痕。師友百年同慧脈，固應自有不云存。
南岳魏監廟曩自請奉祠恬於聲利十餘年來益閉戶讀易人罕識之余托婣且契比來吳惠教五絕篤敘故舊情誼藹然用韻復寄不足酬盛意  其三 牟巘 
全真閉戶魏不琢，二紀怡然外世榮。留得詩名皮陸集，到君句法有餘清。
南岳魏監廟曩自請奉祠恬於聲利十餘年來益閉戶讀易人罕識之余托婣且契比來吳惠教五絕篤敘故舊情誼藹然用韻復寄不足酬盛意  其四 牟巘 
阿囝離鸞嗟囑耳，誰陪老婦祭瓶盆。二雛幸足寬懷抱，共說河汾有外孫。
南岳魏監廟曩自請奉祠恬於聲利十餘年來益閉戶讀易人罕識之余托婣且契比來吳惠教五絕篤敘故舊情誼藹然用韻復寄不足酬盛意  其五 牟巘 
靜探五一共誰論，悔不當初逕扣門。自笑吾玄今尚白，刻舟空守舊時痕。
三禽  其一 牟巘 
何處飛來把修竹，數聲圓活夢還驚。雨鳩那解知人意，寂寞梨花雨又晴。
三禽  其二 牟巘 
風裏空餘碧玉柯，離離秋子不勝多。莫教却向人間語，金井銀牀愁奈何。
送恩上人還雲門  其一 牟巘 
當日親曾見珙公，如雷辨舌振宗風。分明句句字字是，又向苕川訪病翁。
送恩上人還雲門  其二 牟巘 
澈師何處覓遺蹤，坐聽雲門寺裏鐘。正自年來苦行脚，箇中元自有千峰。
挽楊知府  其一 牟巘 
蜀有古愛直，公爲令子孫。駐原曾婉畫，治獄輒平反。槁落榮觀盡，紆徐雅道存。靈光洞劫火，德齒晚彌尊。
挽楊知府  其二 牟巘 
骯髒群飛外，康强七袠餘。耆年猶謹禮，細字每抄書。十載甘琳館，三州奉板輿。挂冠天未可，雙犢老康廬。
挽楊知府  其三 牟巘 
見說佳眠食，遺身疾自無。方期操几杖，俄已易牀膚。久讀耆舊傳，仍聯嫁娶圖。湘岑望不到，灑淚向天隅。
挽師叔理  其一 牟巘 
卓爾見成鐻，超然驚絕塵。形骸脫邊幅，肝膈炯精神。正自關天分，應難語俗人。誰收身後稿，雋逸更清新。
挽師叔理  其二 牟巘 
已飽憂患味，方收翰墨勳。龍飛新進士，猿臂老將軍。千里推車軸，群工愧斧斤。天乎如有意，更爲續斯文。
挽師叔理  其三 牟巘 
四海東坡老，平生秦太虛。神遊已冥漠，坐念更欷歔。手墨看猶濕，心期炯未疏。堪憐疇昔語，腹痛勿驅車。
挽趙春谷  其一 牟巘 
墮地追風驥，垂天駕海鵬。嗟哉中道止，藉甚到今稱。幾士待舉火，一生甘飲冰。居然使跖壽，念此拂人膺。
挽趙春谷  其二 牟巘 
子美轉同谷，靈均懷此都。修名千載短，多難一臣孤。天意終難料，心期自不渝。西風吹更急，蕭索間泉途。
挽趙春谷  其三 牟巘 
北弁方胥會，西崦遽莫追。津梁摩詰病，臺沼雍門悲。鶴有還家夢，烏無反哺期。瀧岡松檟近，足慰九原思。
挽孫太監 牟巘 
埋玉愁聞薤露歌，向來耆艾日消磨。平生所至棠陰在，晚歲其如麥秀何。洛社竟虛同甲會，鑑湖應改舊時波。四春手植煩調護，萬感今猶憶爛柯。
挽陳本齋尚書  其一 牟巘 
在昔實齋老，公能繼盛名。平生守師說，晚歲萃儒榮。禋赦原兵禍，臺綱忤物情。抽身甬東去，騰上幾公卿。
挽陳本齋尚書  其二 牟巘 
天俾公多壽，人知道不孤。超然一室內，不與萬波俱。甲子新詩稿，烝嘗舊布襦。何妨傳遺老，文字照龜趺。
挽陳本齋尚書  其三 牟巘 
有意超塵俗，無心愛夕暉。勸餐惟屢却，持璧竟全歸。得正復奚憾，偷生良所非。傳家孫子盛，端不墜前徽。
挽王厚齋尚書  其一 牟巘 
清要三朝望，文章一世榮。掌綸誇獨直，荷橐表群英。石室資殫洽，金華頼闡明。孤臣傷暮景，風雨自鷄鳴。
挽王厚齋尚書  其二 牟巘 
開慶言容悅，咸淳奏直前。每逢時宰怒，自保哲人全。垂世三千卷，歸田二十年。汾亭有遺操，獨拍淚潸然。
挽王厚齋尚書  其三 牟巘 
文獻遺諸老，風霜魯殿餘。斯人不可贖，吾道意何如。永念年家好，曾聯選部居。無由陪縞送，東望淚沾裾。
挽成峨峰  其一 牟巘 
輕舉游帷宅，高辭神武門。賜湖分老監，遺笏付諸孫。玉映神尤朗，丹成道自真。只應峩頂月，萬里照仙魂。
挽成峨峰  其二 牟巘 
吾叔聯姻好，當年記漢嘉。回頭一甲子，遺恨滿天涯。尚喜長庚老，俄聞大耋嗟。區區論疇昔，何處挹蜚霞。
挽趙止善  其一 牟巘 
自處若素士，不知爲貴游。多聞每是正，寡欲更清修。方借望郎重，已深宗國憂。嗟哉事竟爾，喬木委林丘。
挽趙止善  其二 牟巘 
昔日三株樹，彫容頓可驚。一癯危獨坐，多難失孤撐。官舍煎茶夢，天涯裹飯情。無由送車後，抆淚愧平生。
挽親家孟從吾 牟巘 
東野哭其子，難存百感身。孤孫猶在抱，行路亦沾巾。滿目家園樹，何時淚葉春。諸生爲執紼，良足化鄉人。
挽岳君舉 牟巘 
五十餘年事，都將作夢看。早方磨鐵硯，老遂葬桐棺。蟻結途方戒，駒馳歲已闌。山前一片石，讀者爲悲酸。
挽姚景春 牟巘 
昔在仙都世，人稱善士門。丘山歎華屋，風雨長孤根。鶴瘦空餘影，鴻冥更斷魂。植齋書萬卷，喜有外孫存。
挽趙碧蘭母劉氏 牟巘 
苗裔真王後，儀型老監同。庭惟參玉樹，氣未感秋蓬。衣制先期具，舟藏半夜空。故應芳懿在，位刻賁幽宮。
挽張師道  其一 牟巘 
少日追楊晏，由來間氣鍾。兩科無近比，萬里有奇逢。正喜鼇扉重，俄驚鵩舍凶。輤車方遠稅，已見若堂封。
挽張師道  其二 牟巘 
在昔台州守，先人事分多。通家能記憶，上冢每來過。老我病未死，送君情奈何。賢哉幸有子，健翮看雲摩。
挽唐學賓 牟巘 
奕世詩書味，端知積慶長。於人不畦畛，爲世作津梁。肯助魯修泮，能令齊發棠。陰功天所相，食報在諸郎。
有翅天馬圖 牟巘 
何年塵鏡昏乍洗，金背湧出狀怪詭。自古空言馬生角，今乃見馬生兩翅。恐是渥漥種，往往感龍氣。龍惟神，飛行天，若傅兩翅何足貴。想似穆天子會瑶池，肉多身重不得飛。一朝乘之逍遥出六合，奔風軼電那容追。萬里一息日未旰，當時從官無乃疲。或云車轍馬迹往往有，如此安用彼翅爲。徒留誕譎誑後世，我願觀者更勿疑。我聞西王母，參目而虎首，物以類應固宜爾。
跋恩上人詩 牟巘 
把斷風光不許通，坐天目頂月明中。下方雷作嬰兒叫，莫是山僧耳太聰。
宴交代楊寺丞樂語口號 牟巘 
眉間黄色喜浮浮，天遣鸞皇爲相攸。新綰絲綸歸右掖，舊游泉石記南州。春風自滿甘棠國，曉雪初晴杜若洲。樂飲更爲三百住，邦人未許別賢侯。
宴公孫倅樂語口號 牟巘 
後先相守是鄉人，自有都梁見未曾。藥玉船中頻送酒，鏤金勝畔又行燈。雁橋舊夢猶能記，鳳闕新除自此升。一笑不妨追樂事，坐看諸縣樂豐登。
宴交代趙寺丞樂語口號 牟巘  西湖
帝教雲牧重雲山，柱輒清朝玉立班。八月星槎來海上，九天藜杖照人間。煩公政事文章手，開此江山父老顔。若到西湖應記取，明年此日看徵環。
宴黄倅樂語口號 牟巘 
向來南岳鳳曾鳴，再駕緹屏又一星。文物君謨丹荔譜，江山白傅百花亭。舂容相與頻呼斝，肯綮爭看妙發硎。紫橐青氈吾舊物，孔鸞行矣集明廷。
燕交代□□樂語口號 牟巘 
兩君先後締交承，一笑何妨玉斝傾。馳馹催人來異渥，卧龍留客自多情。告新聽說三年最，敘舊欣尋再世盟。天上除書人已到，便看鵠立侍通明。
宴安撫洪尚書樂語口號 牟巘 
琱戈紅旆轡如絲，暫爲君王鎮左畿。下鵠池邊新有詔，卧龍山畔又催歸。共看閣老今黄闥，却笑門生也繡衣。起舞祝公千歲壽，蓬萊雲氣正霏霏。
奉寄沈公介石老仙 牟巘 
不貪富貴即神仙，茗椀香爐古易編。誰向急流能勇退，方知介石是幾先。三危露下聞清唳，九鎖山中斷俗緣。喜有詩人相共住，何時一笑醉丹泉。
送婁伯高遊吳 牟巘  西湖
桃花水暖清明前，長堤柳色青如烟。男兒年少重意氣，春風買醉吳江船。西湖三月春更好，笙歌錦繡神仙鳥。紫燕樓深翠黛間，碧羅天凈楊花老。興亡往事置勿論，千金不惜酬歌尊。酒酣莫作後庭曲，游人思斷江南魂。去去知君訪陳迹，吳山吳水青歷歷。花殘鈿碎館娃空，春草年年爲誰碧。君行正樂我爲愁，白髮送君思舊遊。平生漫浪無似我，努力功名須黑頭。
題水竹居 牟巘 
繞屋清波隔翠綃，魚鱗發發鳥翛翛。畫闌影漾清漣動，書几陰來綠雨摇。文采巧當鮫杼薄，秋聲微度玉笙嬌。豈惟釣艇終堪繫，况是佳人不待招。
句 牟巘 
翻手可覆手，曲身成直身。
秦鸞曲 陳允平 
盈盈白玉鈿，裊裊黄金縷。拍拍水晶奩，皎皎珊瑚樹。簾前雙燕飛，門外桃花雨。無處說相思，羞對秦鸞舞。
登吳山 陳允平 
登高一展眺，宮樹鬰嵯峨。樓閣春風滿，東南王氣多。青天行日月，大地布山河。柳色沙堤路，時聞響玉珂。
明皇按樂圖 陳允平 
日日霓裳宴綵樓，三千歌粉侍宸旒。月明宮殿雙龍伏，雲擁簫韶九鳳游。翠袖半籠金約臂，寶釵斜墜玉搔頭。不知舞到弓彎處，一拍春風一拍愁。
鄂王墓 陳允平 
鄂王墓在棲霞嶺，一片忠魂萬古存。鏡裏赤心懸日月，劍邊英氣塞乾坤。蒼苔雨暗龍蛇壁，老樹烟凝虎豹旛。獨倚東風揮客淚，不堪回首望中原。
賀伯父大資休致 陳允平 
不戀清時白玉璫，便將身世寄滄浪。三朝元老黄樞閣，四海閑人綠野堂。楚楚菁蘭秋带雨，蕭蕭寒菊晚宜霜。擬成東甬耆英社，賸樂壺天日月長。
送中上人遊天台 陳允平 
師作天台去，長亭復短亭。焚香參祖塔，振錫動山靈。石罅移菖歜，松根斸茯苓。何時白雲下，相與話青青。
寄王尊師 陳允平 
彩雲繚繞七香車，洞裏神仙煉紫霞。華表鶴歸春寂寂，東風吹盡碧桃花。
過田家 陳允平 
村南啼布穀，村北響繅車。隔浦賣魚市，傍橋沽酒家。野花朝日暖，溪柳背風斜。又過東鄰去，東鄰採菊芽。
秋暮登太白 陳允平 
飄飄短褐袍，倚杖立金鼇。橋束溪流急，樹增山勢高。白雲連海嶠，黄葉滿亭臯。落日西風惡，塵埃兩鬢毛。
雪 陳允平 
樓臺萬瓦玉鱗鱗，遮盡人間富與貧。可笑世情剛道冷，不知片片是陽春。
觀弈象棋 陳允平 
陣勢頻分合，機鋒互應酬。馬飛關塞月，砲落漢天秋。不問知心友，翻成敵面仇。誰能勞勝負，獨立大江流。
香奩體 陳允平 
小院薰風滿，閑庭白晝長。蜻蜓楊柳岸，鸂鶒芰荷塘。雲合朱檐卸，山高翠閣涼。蔓滋青薜荔，芽長紫良薑。簾幕深深地，闌干曲曲廊。淡烟瑶草細，流水碧桃香。幡影重門靜，苔痕小篆荒。螭盤丹鼎雪，龍吸露臺漿。琴古翻新調，笙沉靘舊簧。雨聲犀角枕，月色象牙牀。掌上雙鸚鵡，屏間兩鳳凰。石函藏寶劍，金鑰啟瑶箱。扇雉團清影，奩鴛試曉妝。霞綃衣窄索，雲錦珮玎璫。鬢攏金蟬矗，釵橫玉燕翔。袂飄天水碧，裙濺鬰金黄。太液簫初遠，蓬壺漏未央。流星飛碧落，零雨下銀潢。去去人千里，迢迢天一方。斷腸春洛浦，殘夢夜瀟湘。
侍謝立齋小酌湖樓 陳允平 
風捲珠簾客珮清，杜鵑啼老送春聲。水浮亭館花間出，船載笙歌柳外行。千里夕陽歸夢遠，六橋飛絮馬蹄輕。欄干倚遍暮天闊，烟樹一鈎新月生。
題李丹壺壁 陳允平 
閑乘海上槎，來訪謫仙家。風逆磬聲短，日低旛影斜。猿攀高樹果，蜂採半巖花。誰在丹臺上，三更煉紫霞。
謁烏龍廟 陳允平 
斷碑猶紀唐時事，山氣陰沉暗綠苔。松木已逾千歲壽，香烟知化幾爐灰。廊深無月鬼神過，殿古有雲風雨來。曲曲九溪春水落，子陵灘下復東回。
即事 陳允平 
重重簾幕燕翩翩，塵鎖朱樓十四絃。榆火漸催寒食節，海棠花畔縛秋千。
春詞 陳允平 
楊柳春風三月三，畫橋芳草碧纖纖。一雙燕子歸來後，十二紅樓捲繡簾。
江南謠 陳允平 
柳絮飛時話別離，梅花開後待郎歸。梅花開後無消息，更待明年柳絮飛。
嘆鏡辭 陳允平  长江
憶妾初嫁時，金屋藏窈窕。忽見洛陽人，鬻鏡長安道。明月掌上寒，團團復皎皎。千金買得歸，惜之如重寶。奩開雙鳳飛，带結青鸞裊。當時照妾顔，妾顔正年少。如今照妾顔，妾顔羞已老。對鏡頻嘆嗟，掩鏡徒懊惱。不恨妾嫁遲，惟恨妾生早。此恨空綿綿，天涯滿芳草。君不見長江逝水無逆流，歲去年來多白頭。
登招寶山 陳允平 
宇宙初開闢，何神立此山。中流天柱石，大地海門關。浪惡蛟龍怒，雲深虎豹閑。潮期與日月，千古一循環。
秋夜遊東墅 陳允平 
雲壓高空雁陣低，江城歷歷草離離。樓臺秋淡玉簫遠，簾幕夜寒銅漏遲。明月鷺鷥菱葉浦，西風蟋蟀豆花籬。一樽酒盡銀河落，猶有殘鍾出古祠。
春遊曲 陳允平 
長安二月東風裏，千紅陌上香塵起。都人歡呼去踏青，馬如游龍車如水。兩兩三三爭買花，青樓酒旗三百家。長安酒貴人未醉，岸頭芳草日半斜。誰家女子嬌似玉，約莫青春十五六。鬰金羅带蘇合香，琵琶自度相思曲。相思曲，聲斷續，斷續回文不堪讀。回文斷續有續時，離腸寸斷無續期。
春閨怨 陳允平 
妾家住在湘江曲，門枕湘江春水綠。年年長是暮春時，兩岸垂楊啼布穀。自君話別湘江頭，獨上層樓彈箜篌。蛾眉不掃遠山碧，滿堤芳草春正愁。舉頭不見君，但見湘江雲。江雲散復聚，妾心空如熏。舉頭不見君，但見湘江水。江水去復回，妾顔爲誰美。湘江雲，湘江水，雲水悠悠何日已。舉頭望君君未歸，門前楊柳空依依。
野人家 陳允平 
繞江生杜若，滿地長辛夷。剪草塗新壁，褰藤縛舊籬。瓦瓶春貯酒，土竈夜蒸藜。獨步歸來晚，東臯雨一犁。
遊陽明洞天 陳允平 
萬木陰沉鎖石門，烟霞深處近崑崙。洞簫聲接玉臺磬，寶蓋影摇金殿旛。湘浦有龍雲氣濕，越山無鶴露華昏。靈芝採盡歸何處，溪上白蘋花正繁。
哭樓梅麓 陳允平 
白玉樓成去作文，祇從西棘掛朝冠。生來病苦相如渴，沒後人知范叔寒。野店春閑沽酒榼，溪堂月冷釣魚竿。梅花麓上誰彈淚，歲歲東風吹不乾。
宮詞 陳允平 
三十六宮春漏長，隔簾時送御樓香。倚籠盡日教鸚鵡，爲我君前說斷腸。
無題 陳允平 
閑拈紅葉欲題詩，待得詩成又懶題。心事不隨流水去，月明人在赤橋西。
題胡月山吟屋 陳允平 
蘇公堤上路，日日課新吟。流水行花影，斜陽卧柳陰。斷橋春聽樂，矮屋夜鳴琴。皎皎山間月，如君一片心。
有所思 陳允平 
憶昔美人初別時，長亭兩岸柳依依。今日美人天之涯，美人美人胡不歸。憶昔君別妾，分破青鸞鏡，破鏡如破心。與妾表相憶，相憶圖久深。憶昔妾別君，剪斷金鳳釵，斷釵如斷腸。贈君表相思，相思圖久長。一日一日復一日，青鏡鸞孤釵鳳隻。未必君相思，能如妾相憶。寒衣剪就欲寄君，長安門外無行人。雁聲半夜西風惡，窗前一片梧桐落。
觀猿 陳允平 
掛石攀雲日半斜，亂山深處飽烟霞。香林月滿僧歸去，啼落春風幾樹花。
失鶴 陳允平 
頂上新成九轉丹，銜花日日到詩壇。夜深飛上雲霄去，華表月明風露寒。
宿大慈山悟真觀 陳允平 
終南道士學彈琴，門外松蘿鎖翠陰。瀕海八龍朝出洞，隔山群鹿夜歸林。琪花過雨金風澹，玉樹籠烟璧月沉。三十六壇鍾鼓寂，雲璈聲接步虛音。
寄翁賓暘 陳允平  西湖
歷歷長涂謁魯侯，征塵寧復戀貂裘。江城露冷霜初滑，海谷冰消水欲流。夜月觀書徐穉榻，春風聽樂仲宣樓。料君頻作西湖夢，曾憶孤山有舊游。
下第懷樓壽朋 陳允平 
百尺丹梯擬共登，共登天上最高層。南山有霧空藏豹，北海無雲可化鵬。勳業十年塵裏鏡，詩書萬卷雨前燈。桃花開盡不歸去，又逐春風過武陵。
別何橘潭 陳允平 
駐馬赤欄橋，餘寒著柳條。舟車富陽路，風雨浙江潮。惜別津亭暮，思歸故國遥。臨行莫惆悵，回日定花朝。
有感 陳允平 
軟紅塵裏度韶華，楊柳橋邊舊酒家。燕子不歸春漸老，東風開盡刺桐花。
暮春 陳允平 
柳外宮鶑囀曉寒，萬花開盡正春殘。沉香亭北欄干曲，獨抱琵琶看牡丹。
終日 陳允平 
終日懷人憑曲欄，餘陰未放客衣單。祇緣二月風光澹，別作一般天氣看。梅粉有香銷夜雨，柳絲無力受春寒。閑情漠漠難拘管，自逐輕鷗下急灘。
過釣臺作 陳允平 
雙臺屹屹幾春秋，千古高風一釣鈎。越嶺有雲山北障，桐江無浪水東流。雪深黄葉埋寒虎，烟暖青莎卧白鷗。漢業已隨宮樹老，月明長到客星樓。
春閨 陳允平 
寂寞梨花院落閑，遠山愁入兩眉彎。黄金絡索珊瑚墜，獨立春風教白鷳。
倚樓 陳允平 
金虬熏盡鷓鴣班，獨上層樓倚畫欄。滿院梨花香寂寞，隔簾風雨正春寒。
嚴陵郡舍 陳允平 
花飛石上班，水落白雲灣。簾捲千重樹，窗開四面山。鼓聲魚市近，旗影訟庭閑。滿目皆吟思，殘陽縹緲間。
西興 陳允平 
西興潮半落，漁浦日初昏。嶽面雲收脚，沙頭浪積痕。樓鍾鳴野寺，船鼓入江村。回首長安路，歸心幾斷魂。
曹娥廟 陳允平 
漢碣嵯峨幾百秋，曲墳遺廟越山頭。潮聲侵帳鳳屏冷，雲氣繞臺鸞鏡愁。孝節稜稜雙檜立，哀魂渺渺一江流。椒觴載奠靈風起，知我懷親送遠舟。
梁湖道上 陳允平 
東風酒旆斜，浦口第三家。谷鳥鳴春樹，江鷗起暮沙。故鄉山漸近，曲岸柳初芽。客路歸心切，孤帆带落霞。
閨情 陳允平 
閑拈花片貼紗窗，繡幕斜飛燕子雙。細數歸期相次近，倚樓日日望春江。
梅梁堰 陳允平 
廟近雲濤觀，山遥翠欲重。祇應溪上木，便是洞中龍。堰折潮歸海，樓迎浪答鍾。斷碑荒蘚合，終古載靈蹤。
虎丘即事 陳允平  洞庭湖
西風劍珮輕，獨立妙高亭。山吐巖頭月，江涵水面星。石奔蒼虎勢，樹結老龍形。何處吹簫客，扁舟過洞庭。
青龍渡頭 陳允平 
天闊雁飛飛，淞江鱸正肥。柳風欺客帽，松露濕僧衣。塔影隨潮沒，鍾聲隔岸微。不堪回首處，何日可東歸。
仲冬南樓野望 陳允平 
繡幕香溫生暮寒，淡烟漠漠水漫漫。吟殘庾嶺梅千樹，夢繞湘江竹萬竿。風捲亂鴉棲古塔，雪迷孤雁落前灘。一聲玉笛人何所，更上南樓獨倚欄。
夜泊 陳允平 
停舟野渡頭，客路恨悠悠。葉落風千樹，鍾殘月半樓。蘆花雙過雁，莎草獨眠鷗。山鬼燒青火，飛來照髑髏。
梨花 陳允平 
流鶑偷入未央宮，望斷昭陽信不通。寂寞雨聲寒食夜，一枝香淚泣東風。
賦林景參梅嶼 陳允平 
結廬分得雁山雲，嶼上梅花是四鄰。水月一天薌世界，冰霜千古玉精神。短檠夜雨西窗夢，長鋏秋風北塞塵。我亦烟波綸釣侶，與君同作歲寒人。
懷潘鄮屋 陳允平 
洛陽纔解珮，過眼忽秋分。四海一明月，千山共白雲。雁烟迷曉樹，蟲露濕香芹。滿紙相思字，臨風欲寄君。
吳江道上 陳允平  洞庭湖
夜半扁舟出洞庭，客帆初掛早潮平。社風纔起海鷹至，嵐霧未收江鵠鳴。吳岫亂雲擎古塔，楚臯寒葉擁荒城。垂虹橋外天連水，無限別離生杜蘅。
登西樓懷湯損之 陳允平 
楊柳飄飄春思長，綠橋流水繞官牆。碧雲望斷空回首，一半闌干無夕陽。
吳山雪霽 陳允平 
九天宮闕春風滿，陸地樓臺夜月寒。鐵笛一聲吹雁落，片雲不到玉闌干。
后土廟 陳允平 
塵擁妝臺翡翠翹，瓊花開盡玉魂銷。崑崙山上天風落，二十四橋吹洞簫。
湖上 陳允平 
流水斷橋邊，笙歌擁畫船。日酣花半醉，春困柳三眠。策杖登雲洞，觀魚上玉泉。鳳城歸去晚，山鎖萬重烟。
西湖暮春 陳允平  西湖
雲山疊疊樹重重，浙水迢遥客夢中。啼鴂數聲春去日，落花滿地夜來風。松關鶴立吟壇靜，竹院僧眠丈室空。明日馬蹄何處所，夕陽芳草畫橋東。
山房 陳允平 
軒窗四面開，風送海雲來。一陣催花雨，數聲驚蟄雷。蝸涎明石凳，蟻陣繞山臺。此際衣偏濕，熏籠著麝煤。
馬塍道上 陳允平 
閑拖瘦竹筇，獨步馬塍東。鳥影青山外，春愁碧樹中。麥潮風化蝶，櫻熟雨生蟲。莫過溪頭去，溪頭多落紅。
遊仙曲 陳允平 
中秋月正明，夜半飛紫瓊。拂袖天上去，攬衣朝太清。縹緲黄金闕，迢遥白玉京。離離百寶幢，裊裊九華旌。簫韶起碧落，散花飄群英。翺翔鸞鶴舞，清徹雲璈聲。凌凌九霄寒，風露薄青冥。弱水三萬里，仙路眇蓬瀛。不赴瑶池宴，相約董雙成。吹笙騎鳳凰，飛上芙蓉城。
戍婦 陳允平 
梧桐葉落雁來時，見說沙場未解圍。夜夜燈前做針線，倩誰邊上寄寒衣。
過姚秋江釣磯 陳允平 
莎草離離碧樹閑，祇疑曾是子陵灘。槿花籬落蟲聲碎，蘆葉汀洲雁陣寒。江上浪平潮正熟，渡頭人去月初殘。夜深不管蛟龍睡，獨對西風把釣竿。
己酉秋留鶴江有感 陳允平 
賓鴻幾過淀山湖，夜夜西風轉轆轤。苜蓿草衰江館靜，枇杷葉老石泉枯。曲終明月閑歌扇，病去寒灰滿藥爐。客夢不堪千里遠，故園籬菊正荒蕪。
經馮將軍墓 陳允平 
同山半白雲，此地葬將軍。香火空遺像，朝廷紀舊勳。鐵衣懸古塔，金鉞鎮荒墳。一澗清泠水，年年生紫芹。
江村 陳允平 
草舍蔬畦繞，柴門竹逕通。斷雲遮落日，細雨濕斜風。野艾抽花碧，山茄带葉紅。烟深南浦遠，難認楚江楓。
江館野望 陳允平 
江邊雁過秋，江上暮雲愁。嶺曲山橫轉，潮回水逆流。亂莎行石蟹，殘荻卧沙鷗。黯淡三更月，何人獨倚樓。
暮秋遊虎丘 陳允平 
寂寞虛廊暗草萊，天風繚繞寶華臺。江空露冷蛟龍伏，殿古雲深鸛鵲來。山館老松褰綠蔓，石壇芳桂落蒼苔。寒鍾敲斷楓橋月，半夜禪僧入定回。
小樓 陳允平 
寒空漠漠起愁雲，玉笛吹殘正斷魂。寂寞小樓簾半捲，雁烟蛩雨又黄昏。
侍趙別駕宴壽樂堂 陳允平 
別駕移樽宴草堂，四軒簾幕捲斜陽。芰荷香滿鴛鴦宿，楊柳陰濃翡翠藏。風過水亭秋尚熱，月侵山閣夜偏涼。更闌酒盡不知去，坐看曉星飛玉潢。
留鶴江有感 陳允平 
抱玉歸來淚滿襟，世間何許覓知音。此生雖有噬臍悔，到死終無嘗膽心。伏櫪馬思雲路遠，避鈎魚隠石潭深。故人若問淞江客，自採芙蓉學楚吟。
送吳松溪過淮 陳允平 
鐵硯毛錐未策功，又携琴劍過臨邛。荆山有玉鳴朝鳳，滄海無珠走夜龍。浦口月來僧館榻，渡頭霜落客船鍾。自君別後知音少，空憶雁山溪上松。
送趙知縣歸天台 陳允平 
自是中朝柱石材，西風塵土暗蒿萊。河陽縣裏花初放，彭澤門前柳未栽。準擬鳴珂來鳳沼，徘徊抱玉下烏臺。明朝琴鶴歸何處，三逕故園多綠苔。
姑蘇館 陳允平 
楚岫高低接太行，吳江渺漠下滄浪。秋城霜滿葦花白，夜館月寒莎草黄。芳苑鹿臺初解珮，故宮鸞閣尚鳴璫。五湖一葉扁舟去，十二西樓幾夕陽。
雲間洞天 陳允平 
門掩青松間綠槐，一奩圖畫自天開。朝霞煉藥黄金井，夜月吹笙白玉臺。樹老有枝皆薜荔，地閑無處不莓苔。數聲野鶴驚殘夢，疑是神仙出洞來。
採桑行 陳允平 
妾本秦羅敷，家住曲江曲。門前楊柳青，春風啼布穀。樹頭桑初芽，家家蠶始浴。相呼出採桑，採桑如採玉。屈曲迴高枝，攀條剪柔綠。朝晴採桑南，暮雨採桑北。採得桑歸遲，小姑怨相促。陌上綺羅人，問妾眉何蹙。妾恨妾自知，問妾何所欲。消磨三十春，漸喜蠶上簇。七日收得繭百斤，十日繅成絲兩束。一絲一線工，織成羅與縠。百人共辛勤，一人衣不足。舉頭忽見桑葉黄，低頭垂淚羞布裳。
對燭 陳允平 
忽憶巴山夜，西窗風雨寒。自憐清影獨，誰識寸心丹。草長花猶在，香銷淚不乾。海棠貪睡去，惆悵五更殘。
春曉 陳允平 
曉風獵獵捲芭蕉，簾幕深深燕子巢。十二畫欄都倚遍，一雙蝴蝶上花梢。
侍趙開府夜宴 陳允平 
賸陪華珮醉蟠桃，楊柳飄飄拂午橋。夜月樓臺行錦障，春風簾幕捲紅綃。歌傳杏苑黄金縷，樂奏梨園紫玉簫。銀漏滴殘珠履散，踏花歸去路迢遥。
雷峰少憩 陳允平 
倚塔看明月，寒光度玉繩。曲堤藏小艇，疏柳見孤燈。水竹映苔石，巖花緣澗藤。香雲吹散後，猿鶴伴高僧。
錢塘旅舍 陳允平  长江
雲山千萬疊，身事恨悠悠。客鬢秋風急，鄉心夜雨愁。蛩鳴鄰寺壁，雁過隔湖樓。目送千帆遠，長江空自流。
避暑 陳允平 
避暑入林扃，同僧坐竹亭。鳥飛晴地影，龍掛雨天形。掃葉鋪椰簟，臨流注石瓶。更無塵跡到，日落夢初醒。
山中吟 陳允平 
平生獨愛山，日日頻躋攀。自得山中趣，結廬萬山間。山西茂林麓，中有盤旋谷。飄飄雙鳳凰，飛立山上玉。
山中吟  其一 陳允平 
平生獨愛山，日日頻躋攀。自得山中趣，結廬萬山間。
山中吟  其二 陳允平 
山西茂林麓，中有盤旋谷。飄飄雙鳳凰，飛立山上玉。
山中吟  其三 陳允平  庐山
日出華山陽，月出廬山崗。巫山雲漠漠，雁山烟蒼蒼。
山中吟  其四 陳允平  泰山
東望泰嶽松，西望蒼梧竹。知心侶漁樵，忘情友麋鹿。
山中吟  其五 陳允平 
山深春亦寒，野鳥聲綿蠻。山花隨處發，香風吹幽蘭。
山中吟  其六 陳允平 
夏日飛火雲，枕簟訪深僻。坐此松竹林，冰泉嗽寒石。
山中吟  其七 陳允平 
西風凉蕭蕭，雁過秋空高。時有巖桂發，落葉飛長臯。
山中吟  其八 陳允平 
三冬氣凜冽，獨立千崖雪。橫斜溪上梅，影落溪橋月。
山中吟  其九 陳允平 
身在此山中，閑情薄太空。行歌白雲裏，白雲連崆峒。
山中吟  其一○ 陳允平 
朝餐山上霞，暮採山下藥。安得山中人，共跨山頭鶴。
無題  其一 陳允平 
鮫綃簾捲錦屏開，弱柳絲絲拂吹臺。閑品琵琶不成調，落花飛趁曉風來。
無題  其二 陳允平 
千樹琅玕碧玉梢，秋聲半夜浙江潮。小庭寂寞無人到，誰與同吹月下簫。
人日即事 陳允平 
春寒猶撥地爐灰，門巷蕭條客不來。特有落梅三四點，晚風吹上石棋臺。
客中懷友 陳允平 
霜露濕征衣，行非少壯時。何堪萬里役，動是一年期。高誼貧中見，深情別後知。相思相望處，雲樹碧參差。
憶諸姪 陳允平 
萬里經年別，臨分手重携。地寒冬氣早，家遠暮雲低。有信秋憑雁，無眠夜聽雞。滿懷霜露感，不隔故山西。
贈杜郎中 陳允平 
草堂人遠只存詩，幾席臨風入詠思。文印幸傳同谷譜，祖燈猶照曲江碑。濡毫省闥春霖足，立馬君門夜漏遲。憔悴江南老詞客，柳邊曾挹漢威儀。
贈佛光法師 陳允平 
竺寺王城近，金門講大乘。教中初有記，祖外久無僧。身被山河衲，心懸日月燈。南湖雨華座，十載復誰登。
贈新羅僧 陳允平 
便帆纔過日東來，淺色伽梨短樣裁。野鶴怨時心共遠，海鯨降處定初回。長年守律因師戒，中土傳經爲國災。幾日應酬官事了，南湖聽法雨華臺。
贈雪竇 陳允平 
一從說法雨華臺，椶葉蕉花幾度開。春盡瀑泉猶濺雪，地幽篁竹亦生苔。臨溪洗鉢青猿過，背石持經白鳥來。笑指庭前雙柏樹，住庵時節手親栽。
贈律師 陳允平 
傳來二十五條衣，晝夜修行晝夜持。老去任教零落盡，獼猴偷□□□□。
贈訥行人 陳允平 
諸方參請盡，秋晚別京畿。乞食一齋飽，隨緣百念微。夜聲鳴鐵笛，寒色脆荷衣。久學南山律，終身不敢違。
贈東皋恭行人 陳允平 
重門臨驛路，幾向月中開。殿勢江山合，鍾聲雲水來。長吟松濺瀑，久定石生苔。九品金沙觀，青蓮次第栽。
贈羅知宮 陳允平 
霞帔雲巾占石牀，磬聲初引步虛長。擬朝碧落非無路，學煮黄金信有方。雲暗石潭龍骨蛻，草肥山崦麝臍香。青城夢窅蓬萊近，滄海爲田合種桑。
贈明道者 陳允平 
三衣終日護，白社踵東林。浄業心無住，清齋力不禁。蓮香秋觀靜，松吹石橋陰。見說溪南虎，時來聽梵音。
贈楊子中 陳允平 
鳳梧鸞竹鬰青葱，文氣沖沖五色虹。囊裏短歌唐李賀，酒邊奇字漢揚雄。銅鋪雨後芭蕉綠，石井霜前薜荔紅。茶竈筆牀隨處有，等閑留客坐春風。
寄模上人 陳允平 
林下逢支遁，人疑是宿生。病憐詩力減，老覺世緣輕。短髮吳霜浄，歸心剡雪明。相思聽猿夜，幽夢隔重城。
寄趙慶御 陳允平 
十年一別雙溪路，君自江南我浙東。彼此有書無雁寄，祇應清夢與君同。
寄晚浦張觀使 陳允平  西湖
不願生封萬戶侯，歸來却伴赤松遊。琴書東里三椽屋，詩酒西湖一葉舟。雁過客樓秋雨急，烏棲江樹暮烟愁。頻年陡覺生華髮，日日憑高望楚州。
酬同志 陳允平 
風光易銷歇，尊□足閑情。穀雨春江暮，茶烟曉寺晴。認巢歸燕熟，辭樹落花輕。湖上明朝約，初裁白苧成。
茅葦 陳允平 
白葦黄茅幾斷魂，數家鷄犬不相聞。江南多少朱門閉，桑柘春深綠似雲。
先天李姆廟 陳允平 
毓聖功成宴太清，曾遺雙履下清冥。隧碑重紀先天德，猶是祥符御製銘。
宛陵道院 陳允平 
闕角溪城下，千年黑蟒蟠。雲深仙宅窅，竹密醮壇寒。漢量銅花綠，隋鍾火籀丹。天風步虛靜，微月聽鳴鑾。
伍煉士松隠居 陳允平 
樹頂危巢墮鶴翎，凌霄花白女蘿青。無朝無暮雲烟起，時有人來採茯苓。
林道士故廬 陳允平 
青城道士跨青牛，去作清都汗漫遊。朝扣九關朝玉闕，暮回三島宴金樓。丹隨鶴舞緱山月，劍伴龍歸洛浦秋。猶有石房雲不散，曉風松柏兩颼飀。
許宣平祠 陳允平 
開元遺逸士，終老紫陽樵。市上人猶說，山中隠可招。乾坤雙草履，日月一花瓢。堪笑騎鯨者，相逢弱水遥。
郭西文孝廟 陳允平 
帝子宸遊白玉京，江南遺廟尚丹青。寢園月暗衣冠古，選閣雲深筆硯靈。清衛有威森鳳戟，嬌嬪無語倚龍屏。太平天子尊儒學，錦帙黄封賜六經。
聚景園 陳允平 
上苑韶光隔鳳城，十分春事屬流鶑。雨餘芳草欲無地，風定落花如有聲。柳榭雲深棲鸛鵲，櫸塘沙暖浴鵁鶄。年來翠輦經遊少，七十二亭空月明。
補陀山 陳允平 
茫茫東海東，古洞石玲瓏。蓬島三山近，華夷一水通。魚龍多變化，日月自虛空。此境元非幻，人心隠顯中。
四明洞天 陳允平 
四壁玲瓏聳石樓，四窗雲氣擁仙遊。半空星斗浮天井，一洞烟霞透沃洲。蜥蜴現時曾呪雨，獼猴啼處客悲秋。他年定作山中隠，肯向紅塵白盡頭。
盤陀 陳允平 
盤陀石上看松眠，薜荔凌霄結紫烟。何處鶴聲驚夢醒，一雙飛起茯苓仙。
江闊 陳允平 
江闊雁聲遥，何人共寂寥。青天不可問，明月若爲邀。俠士誇騎鶴，蠻奴學射雕。平生堂下柳，聊復伴秋宵。
淮西 陳允平 
舟子解貪程，能知倦客情。斷雲微雨霽，遠水落霞明。驛古如荒廟，山平接廢城。遊淮少年事，今祇歎勞生。
雪竇 陳允平 
千年松樹凍欲死，夜半老僧眠樹根。一片海雲吹不散，白龍拖雪上崑崙。
春塘 陳允平 
春塘雨歇曙鶑啼，坊院深閑竹樹西。靜倚綠窗看漏水，野花開到白棠梨。
錢塘八月潮 陳允平 
五丁椎碎爛銀堆，注作東南水一杯。秋半忽疑天外雪，夜深俄聽月中雷。大鵬擊浪驚龍卧，老蜃噓雲誤燕來。日日濤頭多拱北，至尊元在鬰簫臺。
芝山 陳允平  庐山
春風幾樹石楠開，誰采靈芝去不回。彭蠡水分雙港落，匡廬雲度五峰來。鍾沉古寺僧初定，月墮長松鳥自哀。堪歎昔人携酒地，斷碑無主卧蒼苔。
堤上柳 陳允平 
暗黄摇曳六橋雲，萬戶千門一日春。休把柔條都折盡，明朝多少出城人。
城西楊梅 陳允平 
炎炎火樹照千山，南客應同荔子看。金谷人遊紅步障，玉房仙煉紫華丹。猩唇泣露珊瑚軟，鶴頂迎風瑪瑙寒。若使漢宮知此味，又添飛驛上長安。
僧房薜荔 陳允平 
寸草曾收藥籠功，誰移野色近禪翁。甘同木石拋閑地，恥附松蘿上碧空。旋長纖枝宜雨綠，未刪宿葉待霜紅。爲衣或許湘人采，清徹崇蘭兩佩風。
歸燕 陳允平 
王謝堂前柳樹蒼，玉京墳上蘚花黄。無情又逐東風去，落日朱簾幾斷腸。
宿鷺 陳允平 
西風歷歷起寒莎，皆立林宵雪一窠。三十六陂烟水闊，夜深無奈月明多。
猿 陳允平 
掛石攀雲日半斜，亂山深處飽烟霞。香林月滿僧歸去，啼落春風幾樹花。
故宮 陳允平 
瓊臺玉館照青紅，夢斷思陵檜柏風。三十二門金鎖合，年年春雨掃梧桐。
長門曲 陳允平 
紫鳳雙飛曉鏡臺，玉樓春冷燕空來。蛾眉不及宮前柳，一度春風一度開。
多景樓 陳允平 
懷古心情獨倚樓，荻花楓葉滿江秋。地雄吳楚東南會，水接荆揚上下流。鐵甕百年春雨夢，銅駝萬里夕陽愁。西風歷歷吹征雁，又带邊聲過石頭。
清風閣 陳允平 
巍巍楹檻逼星河，城上闌干野色多。天目水分波浩渺，大湖山點石嵯峨。羅窗夜氣吹銀燭，翠箔秋聲動玉珂。我欲乘空呼列子，月明何處起蘋歌。
冷泉亭 陳允平 
西竺峰飛小朶來，閑僧曾共倚崔嵬。寒驚玉匣光初瀉，曉怯冰壺凍未開。雲外有香丹桂落，洞中無月白猿哀。當年洗耳人何在，擬勺清泠酹碧苔。
姑蘇臺 陳允平 
高樓三百尺，落日幾登臨。越國一嘗膽，吳娃頻捧心。野猿窺燐火，宮燕語秋霖。坐久忽聞笛，五湖烟水深。
春閨 陳允平 
終日懷人倚翠闌，別長愁覺釧金寬。顰眉鈿葉拋鴛甃，彈淚燈花落鳳盤。梅粉有香供夜雨，柳絲無力受春寒。階前拾得相思子，自結羅囊繡合歡。
綠瑣 陳允平 
綠瑣銀臺燭焰紅，月痕斜過井梧東。背人約住黄金釧，輕札香羅護守宮。
臺上 陳允平 
客舍新移近魯臺，翛然一榻少塵埃。丁寧黄耳休驚吠，不是閑人定不來。
豐樂樓初成 陳允平 
紅塵飛不到闌干，十二朱簾捲暮寒。上苑鶑啼花木暗，六橋人散水雲寬。春風玉佩驂黄鶴，夜月瓊簫駐紫鸞。檐外青青楊柳色，幾回曾向畫船看。
竹枝曲 陳允平 
峨眉山頭月如眉，畫眉夬婿歸不歸。十日學德眉似月，眉成又是月圓時。
春寒 何應龍 
博山熏盡鷓鴣斑，羅带同心不忍看。莫近欄干聽花雨，樓高無處着春寒。
客懷 何應龍 
客懷處處不宜秋，秋到梧桐動客愁。想得故人無字到，鴈聲遠過夕陽樓。
寫情 何應龍 
灑淚題春墨暈乾，東風無便寄郎難。青箱再展牋雲看，蠹却相思字不完。
寄胡雪江 何應龍 
借得官亭小似船，六橋風月友三賢。芙蓉未發荷花老，一點詩情若箇邊。
旅中示同輩 何應龍 
與君同出已多時，費盡囊金典盡衣。只待春江煙浪暖，小舟先趁白鷗歸。
清曉 何應龍 
清曉輕傳一信風，花添紅粉草添茸。畫樓十二欄干曲，春在珠簾第幾重。
笋 何應龍 
泥中莫怪出頭遲，歷盡冰霜祇自知。昨夜震雷轟渭畝，請君來看化龍枝。
過垂虹 何應龍 
垂虹橋下水連天，一带青山落照邊。三十六陂煙浦冷，鷺鷥飛上釣漁船。
吳蠶 何應龍 
正是吳蠶出火時，交交窗外一禽啼。溪西有葉高難採，遥見青裙上竹梯。
效香奩體 何應龍 
雲幕重重雨未收，嫩寒先到玉簾鈎。一杯晚酒無人共，羞带雙花下小樓。
木犀 何應龍 
露粟藏金一半開，層層碧玉映樓臺。西風昨夜吹香過，人在欄干待月來。
夏日即事 何應龍 
野土生煙草樹焦，彤彤日脚火雲燒。池邊自拗青荷葉，分付山童蓋藥苗。
題駱秀才葺故廬疏 何應龍  西湖
家在西湖合澗橋，短籬圍得數椽茅。歸來頗費支撐力，羞見春風燕子巢。
有別 何應龍 
樓上佳人唱渭城，樓前楊柳識離情。一聲未是難聽處，最是難聽第四聲。
春詞 何應龍 
玉纖輕揭綉簾開，行到花前淚滿腮。正爾春心無處託，一雙胡蝶忽飛來。
有所思 何應龍 
曾倚空屏唱柳枝，一聲嬌逐暮雲低。重來只見流鶑在，立盡斜陽不肯啼。
小園 何應龍 
地占方方十丈寬，巳栽花木四時看。客來莫笑生涯薄，窗外新添竹數竿。
爲客 何應龍 
初秋爲客暮秋歸，一檐輕囊半是詩。試問客情何處惡，五更孤店酒醒時。
東風 何應龍 
和徹詩篇得暫閑，落梅香裏立欄干。新裁白紵春衫薄，猶怯東風一陣寒。
有所見 何應龍 
不着畫羅金縷衣，尋常打扮最相宜。春風燕子樓前過，飄落梨花雪一枝。
曉窗 何應龍 
桃花落盡李花殘，女伴相期看牡丹。二十四番花信後，曉窗猶带幾分寒。
居家 何應龍 
居家到底勝居官，啼鳥聲中晝掩關。待得小園花落盡，更須移酒對青山。
採蓮曲 何應龍 
採蓮時節懶勻妝，日到波心撥棹忙。莫向荷花深處去，荷花深處有鴛鴦。
盆中四時木犀 何應龍 
一樹婆娑月裏栽，是誰移種下天來。金英恰似清霄月，一度圓時一度開。
相思 何應龍 
二月春風楊柳青，聞郎繫馬到長亭。相思情味如中酒，折盡梨花嗅不醒。
江上有感 何應龍 
江上秋深客未歸，荻花楓葉兩依依。傷心最是長橋路，落日西風一鴈飛。
見梅 何應龍 
雲遶前岡水遶村，忽驚空谷有佳人。天寒日暮吹香去，盡是冰霜不是春。
舟中偶成 何應龍 
黄帽招呼急下船，天明僅可過涵山。朦朦一枕梅花夢，猶在寒窗紙帳間。
題臨安僦樓 何應龍 
過了燒燈望燕歸，春寒剗地勒芳期。杏花深巷無人賣，細雨空簾盡日垂。
粉蝶 何應龍 
宿粉棲香樂最深，暫依芳草避春禽。晚來風起還無定，舞入梨花何處尋。
活計 何應龍 
三間茅屋蓋頭顱，除却吟篇事事無。擬把十年窮活計，一時傾倒向江湖。
無愁 何應龍 
世間惟我最無愁，纔是無愁得自由。午睡覺來門半掩，一池春水看鱼遊。
春陰 何應龍 
密雨流酥入翠苔，春陰日日鏁樓臺。女郎未有尋芳約，辜負櫻桃一半開。
老翁 何應龍 
八十昂藏一老翁，得錢長是醉春風。杏花村酒家家好，莫向橋邊問牧童。
清明 何應龍 
踏歌槌鼓近清明，小雨霏霏欲弄晴。喚起十年心上事，春風樓下賣花聲。
杜鵑 何應龍 
君若思歸可便歸，故鄉祇在錦江西。不知何事留君住，却向空山日夜啼。
贈友人 何應龍 
我向詩中爲活計，君於酒裏作生涯。世間樂事惟詩酒，各自風流占一家。
簾 何應龍 
半窣香波護曲欄，纈花紅映玉鈎閑。曉來幾陣輕風過，時見溪南罨畫山。
碧桃 何應龍 
玉僊同駕玉鸞飛，天上曾攀带露枝。一片不知何處落，曉來流到湧金池。
芍藥 何應龍 
金蕊絲頭茜染成，五雲樓映玉盤傾。謝郎一入中書後，二十四橋空月明。
傷春 何應龍 
荷葉初浮水上錢，柳花飄盡岸頭綿。不知春色歸何處，欲向空山問杜鵑。
效無題體 何應龍 
玉釵風斷扇雲深，砌冷簾空月易沉。流水落花無處問，一年春事一年心。
臘梅 何應龍 
晴日烘開小蜜房，紫檀心裏認蜂黄。一冬不被風吹落，却訝江梅易斷腸。
行人 何應龍 
柳花吹斷晚寒輕，草色拖裙罨岸青。解識行人今古恨，路邊惟有短長亭。
柴門 何應龍 
何必逢人盡說貧，自來求己勝求人。梅花落盡青山遠，深掩柴門過一春。
落花 何應龍 
南浦雲歸春亦歸，綠楊枝上鳥空啼。落花滿地無人管，一半和香作燕泥。
元夕戲題 何應龍 
從教香月轉亭西，貪看燈毬忘却歸。挨得玉梅零落盡，蛾兒猶傍鬢邊飛。
元夕書懷 何應龍 
去歲有燈仍有月，今年無月亦無燈。誰知此夕吟懷裏，看盡寒梅一澗冰。
貧女吟二首  其一 褚伯秀 
夜續晨炊貧自由，强教塗抹只堪羞。閉門靜看花開落，過却春風不識愁。
貧女吟二首  其二 褚伯秀 
寂寞篷窗鎖冷雲，地爐紉補自陽春。千金莫誤朱門聘，不是穿珠插翠人。
呈周清溪 褚伯秀 
清溪千仞餘，中有一道士。彼亦何人斯，景純慕若此。吾鄉汝南英，大滌隠君子。好客仍收書，東老未足擬。竹宮需賢才，師命促共理。無心雲出岫，有類月印水。樂與物爲春，自然人鑑止。二千年再來，雅號乃默契。挈世返真淳，爲教立儀軌。潛增翠蛟潤，益壯天柱勢。近聞築玄都，崇崗枕龍耳。充庭蘭玉茂，五雲樓閣起。笙鶴時往來，塵寰一俯視。紛爭夢未醒，王侯到螻蟻。君壯我垂老，別日嗟激矢。相逢且盡歡，昇仙不如醉。
送金約山歸洞霄 褚伯秀 
門掩冷雲堆，推敲更有誰。不忘分芋約，來趁折梅期。聽雪連宵話，傷時幾首詩。侵晨催返棹，猿鶴報先知。
送玉海宗師還茅山 褚伯秀 
湖澥天教十載閒，玉經功就勝居壇。驚塵天目妨龍卧，晚歲華陽望鶴還。入詠五噫丹闕近，會心三笑畫溪寒。世緣歷盡仙緣熟，坐斷陪真向上關。
春日山居 褚伯秀 
萬山深鎖竹房幽，寒碧欺春恰似秋。人醉藥爐憑鶴看，窗閑吟筆被猿偷。護岩苔色侵衣潤，逼枕溪聲入夢流。童子掃花關莫掩，恐妨詩社客來遊。
題翠蛟亭 褚伯秀 
不逐風雷去，蜿蜒舞石屏。源深有龍伴，流遠借丹靈。坐覺雲藏樹，吟忘雪濺亭。巖隈下斜日，歸去了殘經。
軍中寄內 陳子全 
一望瀟湘徧露迷，胡笳吹月夜凄凄。回天無力心難死，矢日同仇志應齊。但使首陽存漢地，不教陰塞牧羌羝。聲名一墮誰能贖，珍重雌雄劍化蜺。
西施吟 何雲 
曾將分鏡淚，灑向館娃宮。狐到亡吳日，天留霸越功。魄堪寒夜月，香亦撲秋風。愧殺轆轤輩，魚須出袖中。
句 寶祐時人 
空使蜀人思董永，恨無漢劍斬丁公。
西湖爲陳世崇餞行 壑大  西湖
我昔見君方成童，長吉才華驚鉅公。人間科第不屑就，直使聲名聞九重。乃翁引上凝華殿，子虛不待他人薦。入直承明凡幾年，天上奇書盡曾見。翩然歸去大江西，二疏父子還相隨。故鄉分得雲水地，却喜不爽漁樵期。春雨騎牛對烟草，何如振衣隨龍五雲表。秋霜黄獨煨地爐，何如駝峰犀筯食天厨。林間食葉抄詩句，何如宮妃捧硯揮毫處。溪邊照影著荷衣，何如龍門應制奪錦時。鈞天夢斷難回顧，浩然合在山中住。金石臺前伴白雲，六年不踏西湖路。今日重來發長吁，忍看清平破草廬。盡拈書籍向人賣，歸買田園供荷鉏。乃翁八十齒髮落，倚門待兒斜日薄。孤山梅花带不歸，却喚扁舟載童鶴。
鈞天 毛吾竹 
鳶飛魚躍，鳬短鶴長。各適其適，孰尤彼蒼。奈何人異於萬物，身備乎五常。學關乎經濟，志效乎忠良。乃使蝸蚓同槁乎土壤，鴻雁俱逐乎稻粱。精神所著，夢遊八荒。浴銀河翻月之浪，熏旃檀带露之香。戴芙蓉九華之冠，披雲錦五色之裳。騎祥麟兮翳綵鳳，攀若木兮拂扶桑，直造乎玉皇香案之傍。白虎守關御劍芒，熒惑執法齒髮張。臯夔丘旦列雁行，肅然鳴佩諧宮商。關張衛霍立兩廂，相向盾甲明如霜。千官拜起低復昂，星輝霞彩難爲祥。一人殿中立宣揚，令臣奏事無恐惶。臣愚幸覩天日光，願拜短疏裨毫芒。讀罷帝親把袖藏，曰汝所奏見未嘗。政如藥性和溫良，一一可以瘳民瘡。又如百煉昆吾鋼，用之國可無妖祥。惜哉無遇徒心傷，亟宜歸世朝君王。君王神聖今禹湯，勤求賢雋食不遑。扶天大象親提綱，充庭至寶皆琳琅。尚憐空谷遺幽芳，蒲輪鶴詔紛相望。賜汝紫綬黄金章，衮衣赤舄坐廟堂。燮調萬化躋時康，凌轢周漢超虞唐。賜汝斧鉞羽林鎗，專征不義誅暴强。火鈴霹靂杵金剛，攝伏百怪回瀾狂。載命玉女斟霞觴，賜汝天醖九霞漿，一飲盡蛻藜藿腸。令汝身貴家亦昌，不論中國蠻與羌，蟲魚草木皆春陽。天子萬壽永無疆，汝乘白雲來帝鄉，二十八宿參翱翔。臣辭草茅不敢當，遜于稷契暨殳斨。
海棠 杜汝能 
幾樹繁紅一徑深，春風裁剪錦成屏。花前莫作淵材恨，且看楊妃睡未醒。
絲瓜 杜汝能 
寂寥籬戶入泉聲，不見山容亦自清。數日雨晴秋草長，絲瓜沿上瓦牆生。
時思薦福寺 杜汝能 
□知山不厭，高處更營亭。對面開詩景，當空列畫屏。藥生香草異，蓋結古松靈。見說師齋暇，時來此讀經。
贈陳隨隠 杜汝能 
父子名相繼，如君又出奇。乾坤鍾秀氣，湖海誦新詩。放鶴春風遠，橫琴夜月遲。未應隨大隠，閑過聖明時。
寄薛泳 杜汝能 
長安君別後，動即是相思。料想還家日，勝如爲客時。江寒驚夢斷，路遠得書遲。幾度空凝望，春風又柳絲。
寄吳夢鶴 杜汝能 
憐君如泛梗，漂泊竟何之。經歲無來信，還家是幾時。秋高鴻過少，地冷菊開遲。屢夕寒燈下，秋吟只自知。
送顧梅山之揚州 杜汝能 
高人必見知，已是渡淮遲。路遠飄零客，囊多絕妙詩。早蟬何處聽，歸棹幾時期。到定陪吟宴，瓊花惜過時。
句 杜汝能 
閑立綠楊影，交眠紅藕花。
贈陳隨隠 吳石翁  华山
大隠君家小隠君，得名太早忌人聞。秋窗吟共緱山月，曉榻眠分華嶽雲。鶑欲引雛先出谷，馬纔生驥便離羣。新詩却要多拈出，突過郎罷張我軍。
贈陳隨隠 劉彥朝 
坎止流行只任天，吟廬新傍紫薇邊。夜窗低過宮花月，曉巷深橫御柳烟。五字肯同餘子說，一燈親自乃翁傳。雖然不作功名念，却恐功名逼少年。
景定癸亥特旨以布衣陳隨隠除東宮掌書作書賀之  其一 錢舜選 
吟筆何須管用銀，日供譔述聖恩新。只今已脫凡塵去，便作金丹換骨人。
景定癸亥特旨以布衣陳隨隠除東宮掌書作書賀之  其二 錢舜選 
夜泛孤篷載月船，靜搜吟料六橋邊。詩成上達宸聰了，流落人間到處傳。
紀夢 錢舜選 
翠峰嵯峨三十六，寒泉落空響哀玉。甃花石路勢縈紆，玉闌干護修筠綠。雪髯老人負紫瓢，金絲麈尾遥相招。紅螺酌酒湛湛碧，坐倚蒼石吹洞簫。孤鶴來傳天上詔，老人挽余偕一到。飄飄高峰凌青冥，直過罡風履黄道。祥光樓閣倚崢嶸，神虎守關森衛兵。雙闔朱扉忽微啟，中有靈官來遠迎。絳衣持斧立丹陛，玉皇手中玉如意。雲璈風瑟自宮商，天聲清越非人世。帝旁青童傳帝宣，文華宮中呼謫仙。謫仙顧余笑且言，子宜亟反來他年。探懷贈我五色筆，子當寶之慎勿失。濃香氤氳迷帝所，長揖老人下西廡。身從日月上頭行，俯視斗杓分子午。雲氣相隨步武生，過耳但覺松風鳴。覺來握筆紀佳夢，月明樓鼓撾三更。
示姪 錢舜選 
才過中年百念輕，獨于風月未忘情。貧將入骨詩方好，事不縈心夢亦清。萬卷難圖金馬貴，一篷當與白鷗盟。幸然不作諸侯客，猶恐江湖說姓名。
項羽 錢舜選 
項羽天資自不仁，那堪亞父作謀臣。鴻門若遂樽前計，又一商君又一秦。
贈簡竹屋 錢舜選 
山房幽潔處，桃李不能春。獨與此君子，一如吾故人。林空風有韻，影靜月無塵。肝肺皆冰雪，吟來字字新。
舟中 錢舜選 
一舸乘風便，飄然疾似梭。水鄉秋雨足，茅舍夕陽多。野色傷衰草，湖聲泣敗荷。亂鴉歸宿處，人唱牧牛歌。
閑居 錢舜選 
年來百懶惟便靜，幽事相關亦有時。窗上紙因晴日補，檻邊花趁小春移。夜先休息關門早，曉不趨承出戶遲。消遣餘生只如此，好懷正不要人知。
書壁 錢舜選 
數椽成小隠，游息在其間。貧者易爲樂，貴人難得閑。水雲懷笠澤，梅月夢孤山。久矣疏書卷，爲儒亦强顔。
賀陳隨隠以布衣除東宮掌書 呂三餘 
青宮樓觀近堯階，班列屏風間坐開。人羨杜閒生杜甫，天教蘇頲繼蘇瓌。馬歸禁苑行邊柳，鶴伴平山隠處梅。我恨長鑱斸黄獨，兀年無計策衰頹。
賀陳隨隠以布衣除東宮掌書 柳桂孫 
鏤玉裁冰字字奇，少年親結九重知。君臣際遇榮千載，父子推敲冠一時。罍進楚蘭春奏雅，瓶分陶菊夜聯詩。五雲樓近開黄道，金紫連班進赤墀。
杜鵑花 柳桂孫 
金鴨香燒午夜烟，空彈寶瑟怨流年。東風一架薔薇雪，老盡春風是杜鵑。
花山寺看黄山  其一 柳桂孫 
翠色沈沈萬樹春，幽懷宜共竹爲鄰。黄山只在闌干外，谿閣雲深認不真。
花山寺看黄山  其二 柳桂孫 
借得雲房半榻眠，三生夙結靜中緣。茶罏謾著松枝火，趺坐蒲團聽夜禪。
賀陳隨隠以布衣除東宮掌書 俞某 
萬人海裏闢幽扉，欲學深居只布衣。不道內前車馬閙，又催父子入宮闈。
送陳隨隠歸江西 黄力敘 
詩在天地間，風清月明處。若爲深閉門，而可覓佳句。夫君小元龍，豪氣隘區宇。青春發詩材，秀茁長膏雨。流水與行雲，吾不見滯住。乘月滌吟毫，玉椀三危露。超詣自透脫，悟在觀劍舞。入宮畫蛾眉，胡爲衆女妒。君詩亦何憾，千載一時遇。向也詩道昌，吟聲喧禁籞。應制沈香亭，龍巾曾拭唾。今焉詩道厄，短筇策江路。悲嘯梁甫吟，侘傺離騷賦。浮雲時卷舒，睨此知出處。此其隨之義，大隠會境趣。天地梅又春，風緊雪飛絮。一笠灞橋馿，吟鞍且臨汝。得句從人傳，傳今亦傳古。要知是家傳，審言以傳甫。傳之而又傳，衣鉢傳宗武。
贈陳隨隠歸游江西 張彝 
醖藉中涵廊廟姿，詩文都好見宸批。只蒙四字君王寵，蟣蝨微臣不用題。
追和叔祖自述韻 胡震雷 
霅川疑獄獨承當，敬遠炎炎即館凉。帝子幾曾謀不道，相臣自弗肯包荒。李貓初劾猶全命，梁犬重評竟斷腸。甘死如飴行素志，豈知流入殺青香。
績溪書懷  其一 董楷 
行來人世塵千里，夢繞故山春萬重。慈母新年音信缺，遥瞻白雲是中峰。
績溪書懷  其二 董楷 
閣雪峰陰未肯明，卧聽寒玉瀉簷聲。官居不事閒來往，閉戶焚香養性靈。
望雲 謝緒 
東山渺渺白雲低，丹鳳何時下紫泥。翹首夕陽連舊眺，謾看黄菊滿新谿。鶴閑庭砌人稀迹，苔護松蔭山徑迷。野老更疑天路近，蒼生猶自望雲霓。
絕筆 謝緒 
立志平夷尚未酬，莫言心事付東流。淪胥天下誰能救，一死千年恨不休。湖水不沉忠義氣，淮淝自愧破秦謀。苕溪北去通胡塞，流此丹心滅虜酋。
又一首 謝緒 
莫笑狂夫老更狂，推輪怒臂勇螳螂。三軍未復圖中土，萬姓空悲塞外鄉。動地聲名懸宇宙，擎天氣概蕩邊疆。忠心自古人人有，莫笑狂夫老更狂。
贈周孝子二首  其一 徐應鑣 
卜吉崇崗思愴然，雙魂同閟晝如年。山中細草初回碧，廬墓人啼血色鮮。
贈周孝子二首  其二 徐應鑣 
一自仙遊去不回，徒令孝子有餘哀。他年華表歸來後，知是人間幾劫灰。
絕命詞 徐應鑣 
二男并一女，隨我上梯雲。烈士甘焚死，丹心照紫雯。
殉節詩  其一 方氏 
昊天懵懵，四海洶洶。趙氏終衰，妖孽景從。
殉節詩  其二 方氏 
我生不辰，咨嗟風雨。一木難支，勸君解組。
殉節詩  其三 方氏 
妾身邀隠，君志盡忠。願學仲連，甘蹈海東。
殉節詩  其四 方氏 
舉世鬚眉，何殊巾幗。偏我婦人，尚知報國。
殉節詩  其五 方氏 
有女貞潔，有男才良。素解大義，不負綱常。
南國有佳人 鄧林 
南國有佳人，仙姿自蓬島。龍綃照明璫，鳳釵橫貴寶。新妝試鸞鏡，皎皎顔色好。芳年倏已笄，君子可偕老。奈何行媒弱，修言棄中道。洞房闇怊悵，琦璜結組縞。寧作鍾離春，勿學姑瑶草。
效晉樂志拂舞歌淮南王二篇  其一 鄧林 
東昏侯，自言安，仙華玉壽浮雲端。繡窗錦幔飄蜚仙，丹青美女侍七賢。侍七賢，奏笙歌，笙歌逸響哀怨多。苑中花木費綺羅，我欲踰城城有圍，願作雙黄鶴，棲瑶池。棲瑶池，辟塵垢，至尊屠肉，潘妃酤酒。石頭江上龍駒走，三月春風吊楊柳。
效晉樂志拂舞歌淮南王二篇  其二 鄧林 
唐明皇，自言榮，金輿翠輦游華清。廣寒宮殿凝水晶，霓裳羽衣沈香亭。沈香亭，泛流霞，流霞瀲灧隊五家。誰知野鹿銜宮花。我欲度關關有兵，願作雙丹鳳，蜚瑶京。蜚瑶京，隠烟霧，錦繃酥酪，香囊塵土。劍閣縈紆家何許，梧桐葉葉鳴秋雨。
劉阮 鄧林 
鹿車小宇宙，據鞍常醉眠。風塵澒洞時，杯裏全其天。伶達故自佳，籍放乃無用。試看勸進表，何似酒德頌。
東山彭澤 鄧林 
乞靈風鶴屐折齒，壁後寘人汗如洗。樵漁雜沓坐林間。蜉蝣塵埃不可攀，石頭擾擾柴桑閒。
任彥升 鄧林 
鈴縣四角五采旗，分明天産真英奇。阿堆文章妙一時，士林往往推元龜。楊梅蜜領仁且慈，桃米麥飯清堪師。何愁不得中書爲，半生紆意梅蟲兒。
陶通明 鄧林 
眉疏目朗姿圓通，詩書萬卷羅心胸。華陽三茅仙洞中，鳳笙隠隠和松風。薪林圖讖呈梁公，朱砂曾青霜雪容。服之身體飄輕鴻，積金澗泉東復東。山中宰相那無功，昭陽竟作單于宮。
綠珠詞 鄧林 
涼臺瀟灑臨清波，幄翠簾珠明綺羅。哀絲豪竹按新歌，紅潮素臉春風和。主君歡娛美人醉，報有無情使車至。幾叢蘭麝俱委塵，獨指綠珠可當意。衆中偏是承恩深，妾身雖賤無二心。君前判命效一死，玉笛收聲紅日沉。輕裾飄向闌干角，花鈿散地金釵落。到頭不負齊奴約，猶勝識字空投閣。
玉兒 鄧林 
金蓮華上俞尼子，永壽神仙羅繡綺。苑中荆荻市令嚴，玉像支離瓦官寺。六宮鴨㔅起淫風，太白便應縣妲己。此身肯許兜鍪夫，猛爲東昏判一死。到今羞殺賣降人，去作練兒梁姓臣。
甕繭吟 鄧林 
有繭大如甕，其來自扶桑。繅成白雪絲，一縷萬丈長。染人嫁五色，妙織雲錦章。奇文雜經緯，紈素無晶光。相纈時所愛，輕綀貴侯王。緇衣不可作，此物閒篚箱。衮職豈無闕，終當補虞裳。
結友四清 鄧林 
飄風吹游塵，古道少人行。涇水化爲泥，滄江污吾纓。嗟余偭工巧，世外陶閒情。衆芳怨蕪穢，不忍葹葹盈。庾領姿皚皚，渭川色青青。三閭播秋思，九韶鏗樂聲。蕭然庭宇中，對之成五清。滔滔揚波者，劍首一吷輕。靈修黨見知，冰霜憺姱名。
次韻陳鈞甫郊行 鄧林 
黄塵敗素意，出門愜郊行。野鞠含冷焰，巖松起寒聲。高山唐業崇，流水晉時清。拾薪歸底用，石鼎待彌明。
關山月 鄧林 
關山夜月明，分彩照胡兵。將軍擁節起，長戍受降城。焚烽望別壘，欲驗盈虛駃。塞笳將夜鵲，戰氣今如此。重關掩莫烟，雲陣上祁連。思婦高樓上，遥心萬里縣。
題劉功父與耕堂 鄧林 
默耕元不外靈臺，何用錢添百屋堆。甘雨每從和氣出，祥風常自善心來。畛畦有礙皆除去，境界須寬更放開。種德欲如多黍稌，本仁先且護根荄。太平國裏青精飯，永熟鄉中玉液杯。會得遺安龐老意，力行好事厚栽培。
書懷 鄧林 
西風吹羽扇，吾道竟淒涼。上坂勞騏驥，低巢窘鳳凰。可求非富貴，無用是文章。冉冉深林底，幽蘭正自香。
真陽峽 鄧林 
滿眼皆吟料，歸囊未盡空。江波連岸碧，野火張天紅。高樹留寒日，長蘆轉晚風。客身雖小艇，心已故山中。
凌江灘 鄧林 
灘高舟去緩，閒眺莫江濱。竹本沙痕舊，茅叢燒色新。青裙瓶汲澗，白帽斧尋薪。渺渺蠻烟起，秋風一旅人。
近况 鄧林 
近况只如此，深山無見聞。二中猶學道，三上漫攻文。芸葉春繙日，梨花曉夢雲。添香仍煮茗，嚴敬事天君。
早過劉功父清溪 鄧林 
月裏山河大，風前草木凉。征塵生杖屨，香霧濕衣裳。古領扳棲鶻，荒蹊蹴聚蝗。白雲看未遠，已轉九回腸。
曲江歸舟 鄧林 
只道篷低礙覓詩，眼前物色自多奇。千山赭去如秦樣，一水清來似晉時。漁父豈無緣葦輩，樵人恐有負苓師。僮奴忽報梅花動，春在江頭最北枝。
村居 鄧林 
古來村裏起功名，當日南陽亦是耕。幾筆遠山仁者靜，半篙流水聖之清。晚風蟬響勝金奏，夜露螢光即火城。人得一間高一著，不須史論又詩評。
感興 鄧林 
竹帛功名九折車，棲遲巖野竟何如。浣花溪上尋佳句，積穀山頭讀異書。江左風流空醖藉，淮南烟景尚凋疏。太平十二河汾策，幾欲排雲謁帝居。
蛟峰先塋 鄧林 
獰蛟蟠伏鬣封孤，雲黯幽亭日向晡。雙柱千年翔化鶴，四山半夜泣於菟。老天忍挫真英物，厚地甘埋大丈夫。無計發潜空涕落，雨松霜柏照烟蕪。
賦江郊漁弋 鄧林 
占斷江山自一家，寄情漁弋當生涯。青楓翠竹春屏葉，白藕紅菱曉鏡花。鴻鵠鵾鵬鵰鶚鶻，鱒魴鰷鯉鰋鱨鯊。河陽書到君當起，弩發千鈞釣五車。
豫章 鄧林 
郡名猶是漢流傳，宇宙江山復幾年。畫閣倚空家十萬，紅妝鬭夜妓三千。層城歌舞秋風外，故國興亡夕照邊。近歲潯陽成重鎮，鎮南烏幕鎖蒼烟。
贛上思親 鄧林 
庭下青萱意自舒，起居近日復何如。熏香莫遣衣篝潤，餌藥從知酒琖疏。教婦丁寧唯禮法，要孫久遠是詩書。手中綫在常珍重，空寫平安託鯉魚。
章貢祥符吳道士懶窩 鄧林 
早年收得自由身，坐斷窩中懶是真。日短日長唯守靜，雲來雲去不生嗔。破除機械鷗盟熟，脫略錙銖鶴料貧。舊看黄庭猶忘却，應無心力對閒人。
江湖偉觀 鄧林 
世間無盡是天游，更出吳山最上頭。江面春聲潮卷雪，湖心寒影月澄秋。海門舟楫雲開見，瀛嶼亭臺水載浮。不比錢塘歌舞處，遠懷西北有神州。
送徐榷院奉戶檄之九江等郡 鄧林 
中邊瑩徹似冰壺，空盡時情意氣殊。已向銅龍梯要路，又隨玉馱駕征涂。風生湓浦江流急，雲滿康廬夜月孤。竭到東南無力了，一分寬處是規模。
蘭 鄧林 
野客過門叫賣蘭，清風便自逼人寒。孤根未必靈均種，推作離騷輩行看。
聞雞 鄧林 
不因風雨不分明，羞殺譙樓打亂更。世上公侯多改節，無人肯聽丑前鳴。
晉武帝 鄧林 
秋風銅爵曲池平，吳主宮娃滿掖庭。憑仗皇孫聰慧早，不知禍在夕陽亭。
左太沖 鄧林 
辛勤十稔賦三都，聞者曾貽酒甕書。它日洛中添紙價，陸家兄弟竟何如。
朱彥和 鄧林 
文如玉海動時流，曾以書棋伏隠侯。武德閣前消幾語，却令梁氏缺金甌。
任蠻奴 鄧林 
千里旌旗已渡江，蠻奴苦諫喚蕭郎。却持官裏黄金去，望拜韓擒石子岡。
敬微 鄧林  庐山
受用廬山水石奇，亭亭霞外薜蘿衣。侍中那抵蘇門障，笑死丹青陸探微。
鄧郁 鄧林 
雲母餱糧五嶽樓，繡袿少嫗導仙遊。不應輕信雙青鳥，便遣東都事業休。
石崇 鄧林 
梓澤神仙第一居，爭豪不惜碎珊瑚。荆州使客知何罪，未必亡身爲綠珠。
張茂先 鄧林 
辨精龍肉亦奇才，雄匣干將耿不回。只守鷦冥蚊睫賦，天星未必拆中台。
王夷甫 鄧林 
玉麈消摇吐妙言，清流都指作龍門。白頭苟活尊胡虜，夜半排牆未是冤。
張曲江祠 鄧林 
延英幾度獻忠言，白羽它時賦感恩。自是三郎真贋錯，却將天寶換開元。
貪泉 鄧林 
千古遺蹤散曉烟，空餘兩字寺門前。世間貪者滔滔是，何必俱曾飲此泉。
送衡山琴畫張道士二首  其一 鄧林  衡山
滿天風月澹消騷，三尺枯桐古調高。不敢問君聽別操，請彈二十五離騷。
送衡山琴畫張道士二首  其二 鄧林  衡山
滿空烟雨澹糢糊，三尺霜縑老墨枯。不敢問君求別景，請描七十二峰圖。
桂村 鄧林 
剪剪霜風起晚吹，一溪流水浸寒暉。客衫猶恨吳綿薄，不道邊人盡鐵衣。
利州進馬 鄧林 
靈關玉壘自崔嵬，誰向西邊起禍胎。萬里望堯通一祝，天基御馬利州來。
過綠野 鄧林 
世上今無隠退風，地名偶與午橋同。往來怕看銅駝陌，閒倚柴門憶晉公。
西湖 鄧林  西湖
高價租船作勝游，窮逋那敢鬭風流。西湖多少閒春水，不洗中原二百州。
望和靖墓 鄧林 
孤山擎出水中央，留下梅花代代香。滿酌湖波遥一酹，問咸平事已荒涼。
九里松 鄧林 
松是山靈一手栽，堯天長就棟梁材。龍髯怒起春風急，似怪遊人喝道來。
客孟氏塾戲降紫姑 鄧林 
隔溪雲薄雨飄蕭，欲采荷花不見橋。釵卜無憑芳信杳，酸風空度鳳臺簫。
白鶴觀 鄧林 
荒徑行如錯，蟠松看轉奇。鳥聲人靜處，山色雨晴時。賒得溪翁酒，閒尋道士碁。箇中有佳趣，莫怪下山遲。
廬山棲賢寺 鄧林  庐山
名重於諸剎，前賢舊隠蹤。無人知有路，隔樹忽聞鐘。瀑壯山疑裂，雲深樹若封。或傳遺稿在，三叩昔時松。
湓江 鄧林  庐山
遠樹一重重，烟村與市通。難尋元亮宅，遥酹菊花叢。蜀浪番牆外，廬山几席中。何時邊事息，來此作漁翁。
登快閣黄明府强使和山谷先生韻 鄧林 
未登快閣心先快，紅日半檐秋雨晴。宇宙無邊萬山立，雲烟不動八窗明。飛來一鶴天相近，過盡千帆江自橫。借問金華老仙伯，幾人無忝入詩盟。
贛州上清道院呈姚雪蓬 鄧林 
短牆不礙遠山青，無事燒香讀道經。時把一杯非好飲，客懷宜醉不宜醒。
綠陰亭  其一 鄧林 
慘慘秋風吹客襟，唐人遺跡宋人吟。浮雲世事多遭變，不獨此亭無綠陰。
綠陰亭  其二 鄧林 
千山橫碧一溪清，白鳥飛邊落照明。吏散庭階無一事，綠陰亭上又詩成。
遊北高峰 鄧林 
捫蘿百折上嶙峋，世界仙凡到此分。小朵岳蓮來異域，孤撐天拄入層雲。江湖待看杯中瀉，鐘磬回從地底聞。借問須彌在何處，老僧留客且論文。
孤山訪鄭渭濱不值 鄧林 
寂寞石琴臺，香雲撥不開。多知騎鶴去，自欲買舟來。葑岸春回草，山亭雨謝梅。懷人成悵惘，日暮惜空回。
句 鄧林 
鴻雁無蹤存往事，龍蛇有窟似生成。
湖山十景 蘇隄春曉 王洧 
孤山落月趁疎鐘，畫舫參差柳岸風。鶑夢初醒人未起，金鴉飛上五雲東。
湖山十景 段橋殘雪 王洧 
望湖亭外半青山，跨水修梁影亦寒。待伴痕邊分草色，鶴驚碎玉啄闌干。
湖山十景 雷峰夕照 王洧 
塔影初收日色昏，隔牆人語近甘園。南山遊徧分歸路，半入錢唐半暗門。
湖山十景 麴院風荷 王洧 
避暑人歸自冷泉，步頭雲錦晚凉天。愛渠香陣隨人遠，行過高橋旋買船。
湖山十景 平湖秋月 王洧 
萬頃寒光一席鋪，冰輪行處片雲無。鷲峰遥度西風冷，桂子紛紛點玉壺。
湖山十景 柳浪聞鶑 王洧 
如簧巧囀最高枝，苑樹青歸萬縷絲。玉輦不來春又老，聲聲訴與落花知。
湖山十景 花港觀魚 王洧 
斷汊惟餘舊姓存，倚闌投餌說當年。沙鷗曾見園興廢，近日遊人又玉泉。
湖山十景 南屏晚鐘 王洧 
涑水崖碑半綠苔，春遊誰向此山來。晚烟深處蒲牢響，僧自城中應供回。
湖山十景 三潭印月 王洧 
塔邊分占宿湖船，寶鑑開匳水接天。橫玉叫雲何處起，波心驚覺老龍眠。
湖山十景 兩峰插雲 王洧 
浮圖對立曉崔嵬，積翠浮空霽靄迷。試向鳳凰山上望，南高天近北烟低。
寶祐丙辰余奉漕檄經從得識九鎖山面目咸淳乙丑歲除前五日以帥檄遵奉朝旨四縣疏决回塗重游時積雪初霽瓊瑶境界恍非人世得七言一章錄呈菊巖龔先生 王洧 
九鎖山寒玉作圍，紅塵世事可曾知。峰迴似覺前無路，身到因思舊有詩。雲掩巖扉龍蟄冷，月明華表鶴歸遲。梅花笑我真迂闊，踏雪重游臘盡時。
清溪周高士芝房 王洧 
清溪賢好客，天付此芝房。花竹四時景，軒窗幾處堂。雲閒侵袂溼，泉冷带丹香。曲水亭尤好，何時共禊觴。
鬰羅簫臺 王洧 
洞霄儘有遊人到，罕有衝寒冒雪來。清曉步虛鐘磬響，玉山扶出鬰羅臺。
鳴峰巖 黄巖孫 
卓道當年愛此峰，直於頂上駐禪筇。巖深疑有仙人宅，地僻全無俗客蹤。罅石引泉圍古屋，斷烟拖露滴寒松。夜來冷枕蒲團睡，夢破一聲殘月鐘。
贈同年樓世仁 史常之 
烱烱長庚映五霞，寒風不勁舞衣斜。紫袍早換登瀛客，黄鶴還歸晝錦家。謾說文章能射斗，更饒韜略擬乘槎。論交似我難爲贈，慚愧囊無句漏砂。
遊山 史常之 
遊山有約爽秋時，寂靜僧房花壓枝。最是停杯愁不語，滿林啼鳥似催詩。
題鹿田西寺壁 吳琳 
爲從吏隠招提宿，相望城中隔幾塵。雲暗雨來疑是晚，山深寒在不知春。鋤松得石添幽徑，接竹通泉隔近鄰。此去又尋三洞約，初平應怪我來頻。
農家 吳琳 
野火相連打麥田，仰看斗轉月低弦。古來但說農家樂，夜半誰知未得眠。
牡丹亭 鄭士洪 
綠楊深處兩三家，幾度凭闌看紫霞。雲錦已空煙水闊，轉教人憶舊時花。
早春山行 鄭蓴 
山舍雨餘好，溪深萬竹齊。客同春日出，鳥向谷風啼。澹泊雲無着，崎嶇路欲迷。由來能力疾，歸踏夕陽低。
登粵秀山 李春叟 
宇宙皇圖遠，山川霸氣收。唯餘漢時月，猶照越臺秋。天迥明城樹，雲空斂海樓。清光對尊酒，莫作古今愁。
文丞相兵挫循州詩以迓之 李春叟 
手持兵甲挽天河，鐵石心肝尚枕戈。賓客三千毛遂少，將軍百萬李陵多。風波如此子焉往，天道不然人奈何。嶺海書生今已老，天涯無石爲君磨。
送熊飛將軍赴文丞相麾下 李春叟 
龍泉出匣鬼神驚，獵獵霜風送客程。白髮垂堂千里別，丹心報國一身輕。劃開雲路衝牛斗，挽落天河洗甲兵。馬革裹屍真壯士，陽關莫作斷腸聲。
釣鼇臺 李春叟 
誰把漁竿老渭濱，撥開塵鞅對清薰。乾坤浩蕩臺非舊，湖海淒涼我接君。有客携家來上塚，無人載酒共論文。山陰興盡空歸去，何處天風落五雲。
輓趙秋曉  其一 李春叟 
秀出天潢一派來，廣寒早折桂枝回。生前笑破春風面，盡把浮名付酒杯。
輓趙秋曉  其二 李春叟 
驀地剛風折羽翰，懶將勳業鏡中看。時危羞佩黄金印，乍可無氈作冷官。
輓趙秋曉  其三 李春叟 
百尺樓中眼孔高，氣吞餘子等兒曹。才名赫赫天公妬，罰作人間詩酒豪。
輓趙秋曉  其四 李春叟 
篋中遺藁墨猶新，門外池塘草自春。鄰笛一聲腸欲斷，騷壇失却倚樓人。
輓趙秋曉  其五 李春叟 
世上紛紛白首翁，老天何獨死英雄。想應仙魄乘風去，猶在蓬萊第一峰。
輓趙秋曉  其六 李春叟 
五十年間富貴中，生來玉樹飽春風。買臣晚貴成何事，那得全歸似此翁。
輓趙秋曉  其七 李春叟 
森森蘭玉出庭闈，突過燕山桂五枝。六逸風流誰得似，君家箇箇是麟兒。
題雲溪寺 李春叟 
杖屨前溪踏曉霜，僧茶那定攪饑腸。不如乘此清風去，覓取留侯辟穀方。
哭張元吉 李春叟 
時平持論易，世否見才難。孤柱支顛厦，危船上急灘。
留題劍池石壁 方琛 
裂破幽篁續古苔，一泓俯瞰石房開。轆轤竟日知無盡，泉脈元從海上來。
游馬平仙弈洞 趙與霦 
鑿石縱橫十九槽，千年仙跡在林皋。因思有局無棋意，可是從前不著高。
觀水 徐直方 
滄江無盡水，夜夜隨潮去。若復作潮來，滄江止不住。
題畫 春景 李用 
春水滿四澤，浪暖魚龍化。呼吸成風雲，霖雨遍天下。
題畫 夏景 李用 
夏雲多奇峰，翠屏高列聳。瑞氣負鍾靈，羣低皆仰供。
題畫 秋景 李用 
秋月揚明輝，芙蓉開朵朵。捲起水晶簾，明月清風我。
題畫 冬景 李用 
冬嶺秀孤松，松枝傲霜雪。不同桃李春，永抱歲寒節。
哭祥興帝二首  其一 馬南寶 
翔龍宮殿已蓬飄，此日傷心萬國朝。目擊崖門天地改，寸心難與海潮消。
哭祥興帝二首  其二 馬南寶 
黄屋匡扶事已非，遺黎空自淚沾衣。衆星耿耿滄溟底，恨不同歸一少微。
游元興寺 馬南寶 
坐閲人間幾劫灰，試從清淺問蓬萊。此山此水自古有，是佛是仙何處來。
絕命辭 王士敏 
此生無復望生還，一死都歸談笑間。大地皆爲肝血污，好收吾骨首陽山。
三井廟 謝雨 
曾禱神龍井，雲林杳莽間。蘋蘩朝薦廟，風雨夜離山。百里田疇熟，一年囹圄閒。因循失報謝，石險路難攀。何年修廟貌，棟宇已摧殘。牲幣三時少，風泉四月寒。野僧多稌穥，古木有杉欒。深欲重修葺，蹉跎又解官。
題湖上 謝雨  西湖
杜鵑呼我我歸休，陸有輕車水有船。笑殺西湖湖上客，醉生夢死戀杭州。
暮春遊小園 王淇 
一從梅粉褪殘粧，涂抹新紅上海棠。開到荼䕷花事了，絲絲天棘出莓牆。
梅 王淇 
不受塵埃半點侵，竹籬茅舍自甘心。只因誤識林和靖，惹得詩人說到今。
春懷 葛起耕 
過了花朝日漸遲，相將又是禁烟時。寒留柳葉淒迷處，春在梨花寂寞枝。牛角橫書孤壯志，鹿門採藥誤幽期。自憐白髮成何事，說與啼鶑未必知。
姑蘇懷古 葛起耕 
闔閭城下水連天，故國淒涼思惘然。堤柳數行垂舞带，砌苔幾疊暈歌鈿。了無麋鹿遊臺下，祇有鳧鷖戲水邊。往事如今銷歇盡，斷霞殘照鎖寒烟。
記夢 葛起耕 
綺寮縹緲敞虛明，鵠峙鸞停護碧城。珠蕊一枝春共瘦，玉環雙珮月同明。曾題洛賦緘新意，却拊湘絃寄遠情。十二闌干風細細，覺來依約記棋聲。
湖天霜曉 葛起耕 
十里平湖浸曉光，玉鸞飛舞鏡中央。也知青女催梳掠，淡拂鉛華試靚妝。
暮春雜興  其一 葛起耕 
畫闌目斷楚雲西，芳草連天客思迷。家在江南烟雨裏，落花時節杜鵑啼。
暮春雜興  其二 葛起耕 
紫椹纍纍綴碧桑，林塘雨過綠生香。荆扉晝掩蒼苔寂，留得芸籤伴日長。
暮春雜興  其三 葛起耕 
閉門花落又春深，白紵歌殘對晚斟。惆悵年來心緒惡，一庭烟草綠沉沉。
暮春雜興  其四 葛起耕 
蘭杜初芳湘水春，鷓鴣啼處草如茵。雙魚不寄衡皋信，空有燈花入夢頻。
暮春雜興  其五 葛起耕 
燕子聲中日正長，讀殘書卷亂堆牀。夢回却愛西窗寂，閑看松花带夕陽。
雨中夢故山 葛起耕 
冥冥細雨濕江城，掩映書窗翳復明。倦客一杯愁頓減，故鄉千里夢初成。金華洞口羊驚起，石佛山頭鹿伴行。何日東歸溪上路，一犁春淥带雲耕。
疏櫺 葛起耕 
寒意沁疏櫺，閑階草尚青。市朝人自醉，泉石我常醒。桂寫月標格，蘭傳秋典刑。何妨爲老伴，相與兩忘形。
初春感舊 葛起耕 
又是春生杜若洲，憑欄回首總關愁。雲橫楚峽縈新夢，月泛吳波憶舊遊。立馬醉題花外驛，聞鶑笑倚柳邊樓。如今萬事經心懶，祇合長歌擬四休。
檄雪 葛起耕 
銀闕書飛急羽忙，料應滕六奏虛皇。要將閬苑蓬壺水，幻作瓊林玉樹芳。風約雲邊停鶴馭，冰清月際舞霓裳。鳳簫莫品淒涼調，催老梅花枉斷腸。
和蘆洲劉子泉秋懷 葛起耕 
雨送秋歸雁带霜，凝情無處寄詩狂。一庭莎草蛩吟老，萬里梅花鶴夢長。德誼可踰鍾鼎貴，聖賢不死簡編香。邇來世道添悲梗，不但摧車是太行。